
CONSIDERAŢII GENERALE
Ghidul de bune practici elaborat de Uniunea Interparlamentară
 intitulat Parlamentul şi democraţia în secolul al XXI-lea cuprinde la paragraful 6 referiri la modalităţile de control democratic şi eficient, exercitat de parlamentele naţionale asupra guvernelor, în numele cetăţenilor statelor. Acesta se corelează cu prevederile referitoare la responsabilitatea  guvernelor în faţa parlamentelor şi, prin acestea în faţa propriilor alegători. Sesiunile de întrebări adresate de către parlamentari guvernanţilor este apreciat ca fiind un spaţiu politic în care se pot identifica diferitele relaţii şi raporturi dintre executiv şi legislativ. 


Întrebările orale adresate în plenul Camerelor sunt mijloace utilizate în majoritatea parlamentelor statelor membre UE. În unele state nu există întrebări orale ci întrebări de urgenţă, cum este cazul Ungariei. Portugalia a renunţat la această procedură din 2007. Ele sunt însoţite adesea de dezbateri cu caracter intens, răspunsurile executivului contribuind adesea la clarificarea unor probleme, a unor soluţii alternative, clare la problemele puse în discuţie. Ele se pot corela de asemenea cu celelalte mijloace de realizare a controlului parlamentar, mai ales cu activitatea unor comisii parlamentare de anchetă. În unele state nu există reglementări referitoare explicit la întrebările orale ci referiri la întrebările de urgenţă, cum este cazul Ungariei. Portugalia a renunţat la practica întrebărilor orale adresate guvernului din anul 2007.


În Ghidul Uniunii Interparlamentare se remarcă faptul că aceste şedinţe au caracter organizat, cu proceduri bine precizate. Unele dintre ele limitează timpul alocat întrebărilor orale, alte reglementări se referă la întrebările individuale ale parlamentarilor şi la cele adresate prin grupuri de parlamentari, este prezentată ca un mijloc important de exercitare a controlului parlamentar. Întrebările orale adresate în plenul Camerelor sunt mijloace utilizate în majoritatea parlamentelor statelor membre UE. Ele sunt însoţite adesea de dezbateri, răspunsurile executivului contribuind adesea la clarificarea unor probleme, a unor soluţii alternative, clare la problemele puse în discuţie. Ele se pot corela de asemenea cu celelalte mijloace de realizare a controlului parlamentar, mai ales cu activitatea unor comisii parlamentare de anchetă.  
Studiul va pune în evidenţă modalităţile de exercitare a controlului parlamentar asupra guvernului, influenţatele determinate de specificului sistemului politic din fiecare stat european. În cadrul regimurilor cu dominante prezidenţiale, controlul parlamentar al legislativului şi raportul cu premierul sunt diferite de cele din regimurile parlamentare. Acestea din urmă au promovat prevederile legislative şi practicile legate Prime Minister's Questions (prescurtată uneori PMQs, cunoscută oficial ca Questions to the Prime Minister), practică tradiţională a sistemului parlamentar din Marea Britanie. 



Experienţa parlamentară la nivel mondial arată că interesele partidelor de opoziţie sunt acelea de a controla riguros activitatea guvernului, de a pune în evidenţă disfuncţionalităţile şi încălcările legii realizate de cei aflaţi la diferite nivele ale guvernării. În acest context, se poate remarca faptul că în prevederile referitoare la desfăşurarea şedinţelor de întrebări există referiri speciale pentru reprezentanţii opoziţiei. Însăşi practica britanică a PrimeMinistersQuestions Time
 a fost iniţiată ca o întâlnire a premierului cu opozanţii săi în Parlament, păstrând şi astăzi caracteristice unor dezbateri spectaculoase şi intense, cu mari mize politice şi de imagine
.  



În general, odată sau de mai multe ori pe săptămână, la începerea şedinţelor în plen este prevăzută sesiunea de întrebări orale. În Marea Britanie sesiunea de întrebări orale are loc în fiecare zi, în afară de vineri, când nu există şedinţă în plen.



Regulamentele Camerelor parlamentare prevăd că la aceste şedinţe participă membrii guvernului sau reprezentanţii acestora. Doar în unele ţări se prevede participarea primului-ministru. În Suedia, în Riksdag Act este prevăzut că la aceste sesiuni de întrebări orale din cadrul şedinţelor în plen participă doar miniştrii şi o dată pe lună primul ministru, alţi oficiali sau reprezentanţi guvernamentali având dreptul să participe doar la şedinţele comisiilor parlamentare.


Practica şedinţelor de întrebări orale puse de parlamentari membrilor guvernului a pus în evidenţă specificul vieţii parlamentare din fiecare stat european, stiluri de abordare diferite: mai spontan şi spectaculos în Marea Britanie unde premierul se întâlneşte săptămânal cu reprezentanţii opoziţiei, mai reţinut şi protocolar în alte state. În multe parlamente lista întrebărilor este redactată în avans, se limitează timpul şedinţelor, a răspunsurilor. În majoritatea statelor se aplică procedura notificării în avans şi selecţia întrebărilor de către organismele de conducere parlamentară , cu scopul de a limita întrebările care pot fi abordate în alt cadru de dezbatere. Timpul alocat acestor întrebări este de obicei de cca două minute pentru adresarea întrebării şi 2,3 până la cinci minute pentru răspuns. În toate parlamentele este permisă şi formularea unei întrebări suplimentare care are alocat cca.1 minut pentru întrebare şi un minut pentru răspuns.



Organizarea riguroasă a acestei activităţi are scopul de a asigura un echilibru între diferitele poziţii, de a evita evoluţia haotică şi tensionată a dezbaterilor. Limitarea întrebărilor suplimentare sau a timpului destinat replicilor nu este efectuată în unele state, precum Irlanda şi Norvegia. În aceste state această activitate are o structură, mai flexibilă, mai combativă, mai spontană.


AUSTRIA



În baza art.52 din Constituţie, Consiliul Naţional şi Consiliul Federal exercită controlul asupra activităţilor Guvernului Federal şi au dreptul de a adresa membrilor acestuia întrebări/de a solicita orice informaţie necesară referitoare la activitatea guvernamentală. 
 



„Art.52. (1) Consiliul Naţional şi Consiliul Federal au dreptul de a examina activitatea Guvernului Federal,  de a adresa membrilor acestuia întrebări referitoare la toate subiectele legate activitatea Executivului şi de a solicita toate informaţiile relevante, precum şi de a-şi exprima, prin rezoluţii, dorinţele privind exercitarea puterii executive.



(1.a) Comisiile competente ale Consiliului Naţional şi Consiliului Federal au dreptul de a solicita prezenţa conducătorului unei instituţii care, în conformitate cu articolul 20 alineat 2, este scutit de angajamente pe durata şedinţelor comisiilor, şi de a-i adresa întrebări referitoare la orice subiect din domeniul administraţiei. 


(2) Drepturile de control al Guvernului Federal şi al membrilor acestuia, prevăzute la alineatul 1, îşi păstrează valabilitatea şi pentru întreprinderile la care Federaţia are o participaţie de cel puţin 50% în acţiuni, active sau capital social şi care se află sub controlul Oficiului de Audit Public. O astfel de participare financiară trebuie considerată ca fiind echivalentă cu dominaţia în cadrul întreprinderilor prin intermediul diferitelor măsuri economice, organizatorice sau financiare. Acest lucru se aplică  şi întreprinderilor de la orice alt nivel care îndeplinesc condiţiile prevăzute la acest alineat. 


(3) Orice membru al Consiliului Naţional şi al Consiliului Federal are dreptul, în timpul şedinţelor Consiliului Naţional şi Consiliului Federal, de a adresa membrilor Guvernului Federal scurte întrebări orale.



Parlamentul are dreptul de a examina activităţile Guvernului federal, de a adresa membrilor acestuia întrebări referitoare la activitatea guvernamentală şi de a le solicita toate informaţiile relevante. Acest drept se referă îndeosebi la acţiunile Guvernului şi la aspecte ale administraţiei publice/actele administrative ale Guvernului federal în calitatea sa de titular de drepturi private. (Regulamentul Consiliului Naţional, art.90; Regulamentul Consiliului Federal, art.24).


Art.90. Consiliul Naţional are dreptul de a controla activităţile Guvernului Federal, de a adresa membrilor acestuia întrebări referitoare la toate domeniile de execuţie şi de a le solicita toate informaţiile relevante. Acest drept priveşte îndeosebi actele Guvernului şi domeniile administraţiei publice sau actele administrative ale Guvernului în calitatea sa de deţinător de drepturi private.


Art.24 din Regulamentul Consiliului Federal



(1) Consiliul Federal are dreptul de a controla activităţile Guvernului Federal, de a adresa membrilor acestuia întrebări referitoare la toate domeniile de execuţie şi de a le solicita toate informaţiile relevante. Acest drept priveşte îndeosebi actele Guvernului şi domeniile administraţiei publice sau actele administrative ale Guvernului în calitatea sa de deţinător de drepturi private.


(2) Consiliul Federal îşi poate exprima dorinţele legate de actele executive ale Guvernului Federal prin intermediul rezoluţiilor.”


Consiliul Naţional, comisiile şi subcomisiile acestuia, precum şi Consiliul Federal, pot decide, prin vot majoritar, participarea membrilor Guvernului Federal la dezbaterile parlamentare. Acest lucru implică faptul că orice membru al Guvernului are obligaţia de a răspunde la întrebările adresate de parlamentari/structura parlamentară care i-a solicitat prezenţa la lucrările parlamentare. 


Art.18 din Regulamentul Consiliului Naţional



(1) Membrii Guvernului Federal şi secretarii de stat au dreptul de a participa la toate lucrările Consiliului Naţional, ale comisiilor parlamentare şi ale sub-comisiilor acestora - cu excepţia dezbaterilor din cadrul Sub-comisiei permanente a Comisiei principale şi al comisiilor de anchetă. 



(2) Persoanele enumerate la alineatul (1) pot fi însoţite de experţi din domeniul lor de competenţă atunci când participă la lucrări în cadrul Consiliului Naţional, al comisiilor parlamentare şi al sub-comisiilor acestora - cu excepţia dezbaterilor din cadrul Sub-comisiei permanente a Comisiei principale şi al comisiilor de anchetă – dacă nu s-a luat o decizie contrară în ce priveşte şedinţele individuale sau părţi ale acestora. 



(3) Consiliul Naţional, comisiile parlamentare şi sub-comisiile acestora pot cere participarea la dezbateri a membrilor Guvernului Federal.”



Art.37 din Regulamentul Consiliului Federal



(1) Membrii Guvernului Federal şi secretarii de stat au dreptul de a participa la toate dezbaterile din cadrul Consiliului Federal.



(2) Consiliul Federal poate hotărî asupra participării membrilor Guvernului Federal.



(3) În cursul dezbaterii, membrilor Guvernului Federal şi secretarilor de stat, li se dă cuvântul, la cerere, pentru a se pronunţa, în orice moment, asupra subiectelor aflate în dezbatere, cu condiţia de a nu întrerupe vorbitorul care are cuvântul. 



Secretarii de stat au acest drept  dacă membrii Guvernului la care sunt ataşaţi sunt absenţi sau ale căror responsabilităţi le-au fost delegate în baza art.78, alineat 2 din Constituţie sau cu aprobarea membrilor Guvernului care sunt prezenţi. Mai mult,  în conformitate cu prevederile art. 47 alin (7) şi art. 50 alin (5), membrii Guvernului Federal şi secretarii de stat pot cere cuvântul chiar după încheierea dezbaterii sau după adoptarea unei moţiuni de încheiere a dezbaterii. În astfel de cazuri,  dezbaterea se consideră a fi redeschisă. 



(4) De asemenea, în cadrul şedinţelor Consiliului Federal, membrii Guvernului Federal au dreptul de a face declaraţii orale asupra unor teme care nu fac parte din subiectele aflate în dezbatere. În acest caz, dacă este posibil, membrul Guvernului Federal trebuie să-l informeze pe Preşedinte, înainte de începerea şedinţei, de această intenţie. Preşedintele notifică acest lucru Consiliului Federal şi anunţă, în acelaşi timp, în ce moment al şedinţei intenţionează să dea cuvântul membrului Guvernului Federal. În cazul în care se ridică o obiecţie pentru momentul stabilit, iar Preşedintele nu ia în consideraţie această obiecţie, Consiliul Federal decide fără dezbatere asupra acestei probleme. 



(5) Declaraţiile orale făcute potrivit alineatului 4 se supun dezbaterii la solicitarea scrisă a cel puţin cinci membri ai Consiliului Federal. Dacă sunt obiecţii la timpul propus pentru dezbatere, Consiliul Federal hotărăşte asupra acestora. Dezbaterea nu se amână dincolo de încheierea următoarei şedinţe.”



 În timpul rezervat întrebărilor (limitat la 60 de minute, cu posibilitatea prelungirii în cazuri excepţionale), stabilit, de regulă, la începutul şedinţelor în plen, toţi membrii Parlamentului pot adresa (scurte) întrebări orale membrilor Guvernului Federal. Întrebările se depun, în scris, cu 48 de ore înainte de data desfăşurării sesiunii de întrebări. În timpul rezervat întrebărilor, orice parlamentar are dreptul de a adresa 4 întrebări pe lună. (Regulamentul Consiliului Naţional, art.94)



Art.94 (1) În timpul şedinţelor Consiliului Naţional, orice parlamentar poate adresa membrilor Guvernului Federal, scurte întrebări orale.



(2) Membrul Guvernului Federal căruia i s-a adresat întrebarea sau secretarul de stat abilitat să ia cuvântul, potrivit art.19, alineat 1, trebuie să răspundă oral la aceste întrebări în timpul şedinţelor la care au fost convocaţi. Dacă nu poate răspunde la întrebare, răspunsul acestuia trebuie să indice şi motivul.



(3) Niciun parlamentar nu poate depune mai mult de 4 întrebări pe lună, pentru timpul rezervat întrebărilor. Întrebările orale pot fi retrase în orice moment.



(4) Cu excepţia cazului în care a fost planificată o dezbatere asupra unor subiecte de actualitate, fiecare şedinţă a Consiliului Naţional începe, de regulă, cu timpul rezervat întrebărilor; excepţiile de la această regulă se stabilesc de Preşedinte, după consultarea Conferinţei Preşedintelui. Durata sesiunii de întrebări nu depăşeşte, în mod obişnuit, o oră, dar, în mod excepţional, Preşedintele poate permite prelungirea acesteia.



(5) În cazul în care numărul întrebărilor depuse este foarte mare, se poate planifica o şedinţă specială a Consiliului Naţional dedicată examinării acestora. (…)



(6) Dacă o şedinţă care se deschide prin sesiunea de întrebări (timpul rezervat întrebărilor) nu poate începe la ora stabilită, Preşedintele poate hotărî începerea sesiunii de întrebări la o anumită oră care trebuie respectată chiar dacă şedinţa anterioară nu s-a încheiat.”


Dacă un membru al Guvernului federal nu participă la şedinţa Consiliului/comisiei parlamentare la care a fost invitat , Consiliul Naţional (nu şi Consiliul Federal) poate decide sancţionarea acestuia prin adoptarea unei moţiuni de neîncredere. 


Astfel, potrivit art.74 din Constituţie, Consiliul Naţional îşi poate retrage încrederea în Guvern/unii din membrii Guvernului, prin adoptarea unei rezoluţii în acest sens. În acest caz, Guvernul federal sau ministrul în cauză este demis/eliberat din funcţie de Preşedintele federal.
Art.74. 1. În cazul în care Consiliul Naţional aprobă un vot explicit de neîncredere faţă de Guvernul federal sau faţă de membrii săi individuali, Guvernul federal sau ministrul federal în cauză este demis.

2. Prezenţa a jumătate din membrii Consiliului Naţional este necesară pentru votul de neîncredere exprimat în cadrul Consiliului Naţional. La solicitarea numărului de membri prevăzut de Legea federală privind Regulamentul Consiliului Naţional, votul poate fi amânat cu două zile. O nouă amânare a votului poate avea loc numai prin hotărâre a Consiliului Naţional.



3. Indiferent de competenţele conferite Preşedintelui federal de art.70, par.1, Guvernul federal sau membrii săi individuali sunt demişi din funcţie în cazurile prevăzute de lege sau din propria voinţă a acestuia/acestora.”


Moţiunea de neîncredere, unul din cele mai importante instrumente de control politic rezervat exclusiv Consiliului Naţional (nu şi Consiliului Federal), se adoptă cu majoritate simplă, în prezenţa a cel puţin jumătate din membrii Consiliului Naţional.



BELGIA



Potrivit Constituţiei
, miniştrii pot fi audiaţi în cadrul celor două Camere ale Parlamentului, la solicitarea proprie sau la solicitarea Camerei Reprezentanţilor/Senatului. 


În acest sens, art.100 (din Constituţie) prevede:


”Miniştrii au acces la ambele Camere legislative şi trebuie audiaţi atunci când solicită acest lucru.


Camera Reprezentanţilor poate cere (impune) prezenţa miniştrilor, iar Senatul poate cere (impune) prezenţa acestora pentru domeniile prevăzute la art.77 sau 78.” Pentru alte domenii, Senatul poate solicita prezenţa acestora.” 



Întrebările parlamentare constituie unul din instrumentele prin care membrii Camerelor legislative pot solicita şi obţine informaţii politice de la miniştri. Dreptul de a adresa întrebări membrilor Guvernului nu este prevăzut expres de Constituţie, dar are la bază principiul responsabilităţii ministeriale consacrat de art.88 din Constituţie
.



Membrii Camerelor legislative pot solicita miniştrilor informaţii din domeniul de competenţă al acestora, prin intermediul întrebărilor scrise şi orale.


Timpul alocat întrebărilor nu este parte a procesului legislativ, ci este parte a funcţiei de monitorizare a Guvernului de către Parlament.



Întrebările orale adresate în şedinţa plenului. Deputaţii pot adresa miniştrilor întrebări orale, cel puţin o dată pe săptămână, în timpul alocat întrebărilor, stabilit în fiecare zi de joi, la începutul şedinţei de după-amiază (între orele 14,15-16,00). După caz, o jumătate de oră în cadrul primei şedinţe a plenului care urmează după o şedinţă a Consiliului de Miniştri poate fi consacrată întrebărilor. (Regulamentul Camerei Reprezentanţilor, art.124) 



Art.124 din Regulamentul Camerei Reprezentanţilor



(1) Cel puţin o dată pe săptămână, timp de o oră, la începutul şedinţei de după-amiaza, de preferinţă în ziua de joi, deputaţii pot adresa Guvernului întrebări orale.

Dacă este cazul, o a doua oră de întrebări este prevăzută în cursul primei şedinţe a plenului care urmează unei reuniuni a Consiliului de Miniştri.



(2) Întrebările trebuie să fie de actualitate şi de interes general. Preşedintele Camerei se pronunţă asupra admisibilităţii acestora.



(3) Deputatul care doreşte să adreseze o astfel de întrebare, îl informează pe Preşedintele Camerei, prin intermediul preşedintelui grupului parlamentar din care face parte, înainte de ora 11,00 a zilei respective. Deputatul indică ministrul în cauză şi obiectul întrebării. Ministrul este imediat anunţat.



(4) În ce priveşte ordinea întrebărilor, Preşedintele dă cuvântul, în mod alternativ, opoziţiei şi majorităţii.



(5) Dacă o întrebare depusă pentru ora rezervată întrebărilor în şedinţa plenului are acelaşi obiect cu o întrebare orală depusă anterior, dar care nu s-a trimis în comisie, întrebarea destinată iniţial comisiei este retrimisă pentru ora rezervată întrebărilor în şedinţa plenului, unde are prioritate.



(6) Oratorii formulează întrebările şi răspunsurile fără a dispune de nici un document.



(7) Timpul la cuvânt este limitat la 2 minute pentru adresarea întrebării, 2 minute pentru răspunsul membrului Guvernului şi 1 minut pentru eventuala replică a autorului întrebării. Discuţia este apoi închisă.



(8) Întrebările care, din lipsă de timp, nu au putut fi adresate în cursul şedinţei zilei, se raportează pentru cea mai apropiată şedinţă a cărei ordine de zi conţine întrebări orale.



(9) Dacă autorul întrebării nu este prezent, întrebarea sa este considerată ca fiind retrasă, iar acesta nu va mai putea adresa o altă întrebare având acelaşi obiect.



(10) O întrebare orală poate fi trimisă la comisie de către Preşedintele Camerei, dacă acesta apreciază că întrebarea are o mai mică importanţă.”



Întrebările urgente adresate în şedinţa plenului. În cazul în care, din motive de urgenţă, un parlamentar doreşte să adreseze unui ministru o întrebare orală, acesta trebuie să o comunice (în scris), în prealabil, Preşedintelui Camerei, care se pronunţă asupra admisibilităţii întrebării. Dacă este admisă, întrebarea se adresează, după consultarea ministrului în cauză, în momentul stabilit de Preşedintele Camerei. Dacă apreciază că întrebarea urgentă prezintă o mai mică importanţă, Preşedintele Camerei o trimite comisiei competente. (Regulamentul Camerei Reprezentanţilor, art.126)



La începutul fiecărei sesiuni, comisiile permanente stabilesc, de comun acord cu miniştrii competenţi, un calendar săptămânal al şedinţelor rezervate procesului legislativ şi al celor rezervate întrebărilor şi interpelărilor. Calendarul planificat este trimis Conferinţei preşedinţilor. (Regulamentul Camerei Reprezentanţilor, art.35).



BULGARIA



Potrivit art.90(1) din Constituţie
, membrii Adunării Naţionale „au dreptul de a adresa întrebări şi interpelări Consiliului de Miniştri şi, în mod individual, miniştrilor, aceştia având obligaţia de a răspunde.”


Întrebările orale şi scrise. Membrii Adunării Naţionale pot adresa Primului-ministru, viceprim-miniştrilor şi miniştrilor întrebări de actualitate şi de interes public din domeniul de competenţă al acestora.



Întrebările se adresează, în scris şi prin intermediul Preşedintelui Adunării, cu cel târziu 48 de ore înainte de începerea şedinţei în care miniştrii trebuie să răspundă.  


Art.89 din Regulamentul Adunării Naţionale 

(1) Membrii Adunării Naţionale pot adresa Primului-ministru, oricărui viceprim-ministru sau ministru întrebări de actualitate şi de interes public aflate în competenţa executivă a acestuia sau care se referă la activităţile autorităţii administrative pe care o conduc. 

2) Primului-ministru i se adresează întrebări referitoare la activităţile Guvernului.

Art. 90  (1) Aceste întrebări se trimit, în scris, prin intermediul Preşedintelui Adunării Naţionale, cel târziu cu 48 de ore înainte de începerea şedinţei în cursul căreia miniştrii trebuie să răspundă. Întrebările trebuie să fie formulate precis şi clar, să nu conţină invective personale şi insulte şi să fie semnate de către parlamentarul autor al întrebării. Întrebarea care sintetizează conţinutul reuniunilor şi solicitărilor organizaţiilor societăţii civile şi ale cetăţenilor se depune, de către orice parlamentar, în scris. 
Răspunsurile pot fi orale sau scrise. Răspunsurile se dau în scris numai dacă membrul Adunării Naţionale şi-a exprimat această dorinţă în mod expres sau dacă întrebarea se referă la drepturi sau interese personale. Răspunsurile scrise se prezintă în termen de şapte zile. Membrul Adunării Naţionale care a adresat o întrebare cu răspuns oral poate solicita, în scris, schimbarea tipului de răspuns într-un răspuns scris, până la ora 18,00 din ziua care precedă data şedinţei în care trebuie dat răspunsul. Termenul limită pentru răspunsul scris este de şapte zile de la solicitarea modificării şi nu poate fi amânat de către ministru. Astfel de întrebări şi răspunsuri se prezintă pe suport de hârtie, iar o copie electronică se înregistrează imediat în registrul public intitulat "Controlul parlamentar",  publicat pe site-ul Adunării Naţionale.

(2) Preşedintele Adunării Naţionale notifică, imediat, Consiliului de Miniştri, viceprim-miniştrilor sau miniştrilor, întrebările, data şi ora şedinţei la care trebuie prezentate răspunsurile.

(3) Primul-ministru, viceprim-ministrul sau ministrul în cauză poate solicita amânarea răspunsului, dar nu mai mult de şapte zile faţă de termenul prevăzut la alineatul 1.

(..)”



Potrivit art.92 din Regulamentul Adunării Naţionale, parlamentarii au dreptul de a solicita Primului-ministru, viceprim-miniştrilor şi miniştrilor, prezentarea de informaţii referitoare la activităţile guvernamentale:



“Art.92 (…)



(2) Solicitările de informaţii trebuie să vizeze principalele aspecte ale activităţii Primului-ministru, viceprim-miniştrilor, miniştrilor sau administraţiilor competente.



(3) Primului-ministru i se solicită informaţii referitoare la politicile generale ale Guvernului.



(4) Niciun membru al Adunării Naţionale nu poate adresa mai mult de două solicitări de informaţii pe durata aceleiaşi şedinţe de control parlamentar.”



Răspunsurile – orale sau scrise - la solicitările de informaţii trebuie prezentate în termen de 14 zile de la primirea acestora. La cerere, acest termen poate fi prelungit cu cel mult 7 zile. (Regulamentul Adunării Naţionale, art.93)



Răspunsurile la întrebările orale şi la întrebările cu răspuns oral sunt discutate în ultimele 3 ore ale şedinţei de control parlamentar care se desfăşoară în fiecare zi de vineri. (Regulamentul Adunării Naţionale, art.100)



Întrebările orale de actualitate. În prima zi de miercuri din fiecare lună, ultima oră a şedinţei plenului este dedicată întrebărilor de actualitate legate de politica guvernamentală generală, adresate de parlamentari Primului-ministru şi viceprim-miniştrilor. 



Fiecare grup parlamentar are dreptul de a adresa 2 întrebări orale de actualitate. Parlamentarii independenţi au dreptul la 2 întrebări (în total). (Regulamentul Adunării Naţionale, art.102)



“Art.102 (1) În ultima oră şi jumătate (cel mult) a şedinţei care se desfăşoară în prima zi de miercuri a fiecărei luni, Primul-ministru şi viceprim-miniştrii se prezintă la Adunarea Naţională pentru a răspunde la întrebările orale de actualitate adresate de parlamentari. Întrebările nu pot solicita prezentarea de cifre detaliate.


(2) Fiecare grup parlamentar are dreptul la două întrebări orale de actualitate, iar parlamentarii care nu fac parte dintr-un grup parlamentar pot adresa, în total, maximum 2 întrebări.



(3) Primul-ministru şi viceprim-miniştrii răspund imediat după adresarea întrebării. În absenţa motivată a Primului-ministru şi a viceprim-miniştrilor, Preşedintele Adunării Naţionale, cu consultarea acestora, stabileşte şedinţa în cadrul căreia vor răspunde la întrebările orale de actualitate.



(4) Procedura de adresare a întrebărilor de actualitate prevăzute la alineatul 1 se stabileşte în funcţia de mărimea grupurilor parlamentare, în ordine descrescătoare, ultimul fiind membrul Adunării Naţionale care nu face parte din niciun grup parlamentar. Adresarea unei noi runde de întrebări se desfăşoară în aceiaşi ordine, după încheierea primei runde de întrebări.



CEHIA



Constituţia şi Regulamentul Camerei Deputaţilor nu conţin dispoziţii referitoare la „întrebări“, ci numai la „interpelări“. (Conţinutul dispoziţiilor Regulamentului Camerei Deputaţilor referitoare la interpelările orale conduce la concluzia că interpelările orale au un regim similar regimului întrebărilor orale.)

Dreptul membrilor Camerei Deputaţilor de a interpela Guvernul sau membrii Guvernului asupra unor domenii aflate în sfera lor de competenţă este consacrat atât de Constituţie
, – la art.53, cât şi de Regulamentul Camerei Deputaţilor
, Partea a XVI-a – Interpelările, la art.110-112

Art. 53 din Constituţie

(1) Orice deputat are dreptul de a interpela Guvernul sau membrii acestuia asupra unor domenii aflate în sfera lor de competenţă.

(2) Membrii Guvernului care au fost interpelaţi trebuie să răspundă în termen de 30 de zile de la depunerea interpelării.
Art.110 din Regulamentul Camerei Deputaţilor

(1) Orice deputat are dreptul de a adresa Guvernului sau oricărui membru al acestuia întrebări referitoare la aspecte din domeniul de competenţă.

(2) Interpelările pot fi prezentate oral, în cadrul şedinţelor Camerei sau în scris, la Preşedintele Camerei.


Potrivit prevederilor art.11 din Regulamentul Camerei Deputaţilor, orice deputat are dreptul de a adresa întrebări membrilor Guvernului şi oricărui director al unei instituţii a administraţiei publice pentru a obţine informaţii şi explicaţii referitoare la exercitarea atribuţiilor acestora.



Toate informaţiile şi explicaţiile solicitate trebuie prezentate de persoana în cauză -  ministru sau director – în termen de 30 de zile.



Interpelările orale pot fi adresate în şedinţele plenului din fiecare zi de joi, în următoarele intervale orare: 14,30-16,00 pentru interpelările adresate Primului-ministru şi 16,00-18,00 (din aceeaşi zi) pentru interpelările adresate celorlalţi membri ai Guvernului. De regulă, Primul-ministru sau ministrul căruia i s-a adresat interpelarea răspunde imediat după prezentarea acesteia. În cazul în care persoana interpelată nu este prezentă sau declară că nu poate răspunde imediat, acesta are obligaţia de a răspunde, în scris, în termen de 30 de zile, cu excepţia cazului în care informaţiile sunt clasificate sau, conform legii, nu pot fi făcute publice. (Regulamentul Camerei Deputaţilor, art.111)



Art.111 – Interpelările orale



(1) În fiecare zi de joi (art.54, alineat 4), Camera Deputaţilor trebuie să rezerve intervalul orar cuprins între orele 14,30 – 18,00 pentru interpelările orale. Intervalul orar cuprins între orele 14,30-16,00 se alocă interpelărilor orale adresate Primului-ministru, iar intervalul orar cuprins între orele 16,00-18,000 - sau între momentul ultimei interpelări adresate Primului-ministru şi orele 18,00, dacă interpelările orale pentru Primul-ministru se încheie înainte de ora 16,00 – este rezervat interpelărilor orale adresate celorlalţi membri ai Cabinetului. Ultima interpelare trebuie prezentată cel târziu la orele 17,55.



(2) Deputaţii pot depune interpelările orale la Preşedintele Camerei, în scris, în ziua în care acestea urmează a fi prezentate, cel târziu la orele 11,00 (art.54, alineat 4). La înregistrarea interpelării, deputaţii trebuie să anunţe subiectul acesteia. În cazul în care un deputat doreşte să prezinte mai multe interpelări orale, acesta trebuie să separe interpelările adresate Primului-ministru de cele adresate celorlalţi membri ai Cabinetului, formând două grupe de interpelări, iar fiecare interpelare se numerotează.  



(3) Ordinea tuturor interpelărilor înregistrate se stabileşte, la ora 11,30 a zilei în care acestea urmează a fi prezentate, astfel: în primul rând, se ordonează toate înregistrările interpelărilor orale numerotate cu cifra 1, apoi cele numerotate cu cifra 2 şi aşa mai departe până la încheierea procesării tuturor înregistrărilor.



(4) Deputaţii care nu sunt prezenţi în momentul în care trebuie să ia cuvântul îşi pierd dreptul de a-şi prezenta interpelările, iar înregistrarea acestora se anulează. Înregistrările tuturor deputaţilor care nu îşi pot prezenta interpelările în perioada menţionată la alineatul 1 îşi pierd valabilitatea.



(5) Răspunsul la fiecare interpelare orală se prezintă de Primul-ministru sau de un alt membru interpelat al Cabinetului, imediat după formularea acesteia. Deputatul autor al interpelării poate adresa întrebări suplimentare. Răspunsurile la toate aceste întrebări se prezintă imediat.



(6) Prezentarea oricărei interpelări orale nu poate depăşi 2 minute, iar prezentarea oricărei întrebări suplimentare 1 minut. Răspunsurile la interpelările orale nu pot depăşi 5 minute, ia răspunsurile la întrebările suplimentare nu pot depăşi 2 minute. După expirarea perioadei prevăzute la alineatul 1, nu mai pot fi prezentate interpelări; după expirarea perioadei menţionate, este posibilă, totuşi, adresarea unei întrebări suplimentare referitoare la ultima interpelare prezentată.



(7) Dacă persoana interpelată nu este prezentă sau dacă aceasta declară nu poate răspunde imediat la o interpelare orală sau la o întrebare suplimentară, răspunsul trebuie prezentat în scris, în termen de 30 de zile.“



CIPRU



Întrucât, în cadrul Parlamentului, cea mai mare parte a activităţii legislative se desfăşoară în cadrul comisiilor parlamentare, miniştrii nu au dreptul de a lua cuvântul în şedinţele plenului, cu excepţia ministrului de finanţe care prezintă Parlamentului, spre adoptare/respingere, proiectul bugetului anual.



Membrii Guvernului pot fi invitaţi să participe la şedinţele comisiilor pentru a-şi exprima punctele de vedere, pentru a furniza informaţiile şi dovezile necesare examinării proiectelor de lege depuse.



CROAŢIA



Potrivit art.86 (1) din Constituţie, parlamentarii au dreptul de a adresa întrebări Guvernului şi, individual, miniştrilor.



Art.14 din Regulamentul Parlamentului prevede dreptul şi obligaţia parlamentarilor de a adresa întrebări Primului-ministru şi membrilor Guvernului. 



Întrebările (scrise şi orale) se referă la modul de exercitare, de către Guvern şi membrii individuali ai acestuia, a drepturilor şi obligaţiilor constituţionale, îndeosebi a celor referitoare la regimul anumitor domenii ale vieţii sociale, la implementarea legilor şi a altor acte ale Parlamentului, precum şi la activitatea ministerelor/altor organe administrative şi entităţi legale învestite cu autoritate publică. (Regulamentul Parlamentului, art.131)  



Întrebările orale se adresează Guvernului sau miniştrilor în mod individual, la începutul fiecărei şedinţe a plenului, în timpul rezervat întrebărilor în cursul dimineţii (“Morning Question Time”), înaintea dezbaterii primului subiect al ordinii de zi. 



Parlamentarii grupurilor politice au dreptul de a adresa un număr total de 40 de întrebări. Parlamentarii independenţi, parlamentarii reprezentând minorităţile naţionale care nu sunt organizaţi într-un grup politic şi un parlamentar al fiecărui partid care nu are grup politic pot adresa o singură întrebare/şedinţă. 



În cazul în care parlamentarul autor al întrebării nu este satisfăcut de răspuns, acesta poate solicita Guvernului/ministrului în cauză prezentarea, în termen de 30 de zile, a unui răspuns scris. (Regulamentul Parlamentului, art.132)


Primul-ministru are obligaţia de a asigura participarea a cel puţin jumătate din numărul membrilor Guvernului la sesiunea de întrebări adresate de parlamentari. (Regulamentul Parlamentului, art.136)


Art.136 Primul-ministru sau orice alt membru al Guvernului trebuie să răspundă la întrebările adresate Guvernului. Un membru individual al Guvernului trebuie să răspundă la întrebarea care i-a fost adresată, iar răspunsul acestuia poate fi completat de către Primul-ministru. Dacă membrul Guvernului căruia i-a fost adresată întrebarea este absent, răspunsul la întrebare este prezentat de Primul-ministru sau de unul din viceprim-miniştri.



Primul-ministru are obligaţia de a asigura participarea a cel puţin jumătate din numărul membrilor Guvernului la sesiunile de întrebări din cadrul şedinţelor Parlamentului.


DANEMARCA



Orice membru al Parlamentului are dreptul de a supune dezbaterii subiecte de interes public şi de a solicita miniştrilor declaraţii asupra acestora (Constituţie, art.53)
. 



Se conferă astfel parlamentarilor dreptul de a solicita miniştrilor informaţii şi explicaţii în cadrul dezbaterii interpelării. 

Membrii Parlamentului pot adresa miniştrilor întrebări în timpul dezbaterilor parlamentare şi/sau în timpul alocat întrebărilor în şedinţele din zilele de miercuri, întrucât, potrivit art.40 din Constituţie, chiar dacă nu sunt parlamentari, “miniştrii au dreptul de a participa la şedinţele Parlamentului ex officio şi de a se adresa parlamentarilor în timpul dezbaterilor ori de câte ori doresc, cu condiţia de a respecta Regulamentul Parlamentului”. 



Dispoziţii regulamentare
 referitoare la timpul alocat întrebărilor (art.20)


În timpul alocat întrebărilor în şedinţele plenului din zilele de miercuri, parlamentarii pot adresa miniştrilor întrebări referitoare la aspecte de interes public din domeniile de competenţă ale acestora.



Dacă un ministru căruia i s-a trimis/adresat o întrebare declară, în cadrul timpului pentru întrebări, printr-o justificare scrisă anterioară sau orală, că nu are calitatea de a răspunde, subiectul se consideră închis.



Răspunsurile orale se prezintă în zilele de miercuri, în timpul alocat întrebărilor. 



Dacă Preşedintele Parlamentului nu decide altfel, timpul alocat întrebărilor nu trebuie să depăşească o oră. 



Ora de întrebări adresate Primului-ministru oferă parlamentarilor posibilitatea de a adresa Primului-ministru întrebări cu răspunsuri imediate privind subiecte de actualitate. Înscrierea pe ordinea de zi a orei de întrebări adresate Primului-ministru se hotărăşte de către Preşedintele Parlamentului. Tot Preşedintele poate decide limitarea dreptului de a adresa întrebări Primului-ministru pentru anumite grupuri parlamentare/parlamentarii independenţi/parlamentarii care sunt preşedinţi de partid.



În cadrul acestei ore de întrebări, Primul-ministru poate prezenta un briefing de cel mult 5 minute referitor la măsurile pe care Cabinetul intenţionează să le aplice/orice alte măsuri. În cazul în ora de întrebări este deschisă de briefing-ul Primului-ministru, parlamentarii adresează întrebările după terminarea acestuia. (art.20, alineat 10)



Art.20 din Regulamentul Parlamentului



(1) Dacă un parlamentar doreşte să obţină informaţii privind poziţia sau punctul de vedere al unui ministru faţă de o problemă publică potrivit informaţiilor de care dispune ministrul, acesta îi poate adresa o întrebare ministrului în cauză, în conformitate cu dispoziţiile prezentului articol.



(2) Întrebarea se depune în scris. Aceasta trebuie să fie scurtă şi concisă, putând fi însoţită, în anexă, de o scurtă justificare. Prin intermediul Departamentului legislativ, întrebarea se transmite Preşedintelui, care trimite ministrului o copie a întrebării – eventual împreună cu justificarea scrisă. Autorul întrebării poate solicita un răspuns scris sau oral. Întrebările cu răspuns scris trebuie formulate în aşa fel încât răspunsul să fie scurt. În timpul rezervat întrebărilor, un parlamentar poate adresa 2 întrebări cu răspuns oral.



(3) Dacă întrebarea sau justificarea acesteia nu este elaborată în conformitate cu paragrafele 1 şi 2, sau dacă Preşedintele constată că întrebarea sau forma ori conţinutul justificării este nepotrivită, Preşedintele poate refuza transmiterea acesteia către ministrul în cauză.



(4) Dacă ministrul, într-o notificare anterioară justificată în scris sau în timpul rezervat întrebărilor, declară că nu are calitatea de a răspunde la întrebare, subiectul se consideră închis. Dacă răspunde la întrebare, ministrul trebuie să respecte dispoziţiile cuprinse în paragrafele 6-8.



(5) Dacă autorul întrebării a solicitat un răspuns oral, întrebarea poate fi înregistrată pe lista de întrebări a următoarei sesiuni de întrebări, cu condiţia de a fi fost primită de Departamentul legislativ, cu trei zile înainte (de această şedinţă), la orele 12,00 cel târziu (ziua de sâmbătă nu este inclusă). Preşedintele hotărăşte asupra ordinii întrebărilor şi poate renunţa la întrebările considerate a fi incluse într-o interpelare urgentă. Dacă Preşedintele nu decide altfel, timpul pentru adresarea de întrebări unui ministru nu trebuie să depăşească o oră.



(6) Înaintea prezentării răspunsului în timpul rezervat întrebărilor, autorul acesteia adresează oral întrebarea, încă odată.



(7) Timpul alocat ministrului pentru a răspunde la întrebare este de 2 minute, prima dată. Autorul întrebării poate lua cuvântul pentru cel mult 2 minute. Ministrul răspunde (o jumătate de minut) şi apoi, autorului întrebării i se poate da cuvântul de două ori, pentru câte o jumătate de minut. Urmează răspunsul ministrului, pentru o jumătate de minut, de cel mult două ori. În cazul în care parlamentarul care a adresat întrebarea declară că nu are obiecţii, Preşedintele poate permite unui alt parlamentar să participe la dezbaterea întrebării; acest lucru trebuie clarificat în momentul depunerii întrebării originale.



De asemenea, Preşedintele poate permite mai multor parlamentari să adreseze întrebări suplimentare la o întrebare vitală privind o problemă de actualitate. Fiecăruia dintre aceştia i se dă cuvântul pentru un minut odată şi pentru o jumătate de minut odată imediat după ce autorul întrebării a luat cuvântul ultima oară; ministrul are dreptul la un timp egal cu al parlamentarului (care a adresat întrebări suplimentare).



(8) Dacă răspunsul se prezintă în scris – în termen de 6 zile lucrătoare (ziua de sâmbătă nefiind inclusă) – răspunsul se trimite autorului întrebării.

 

(...)
(10) Preşedintele Parlamentului hotărăşte înscrierea “Orei de întrebări” pe ordinea de zi a Parlamentului. În timpul acestei ore, parlamentarii adresează Primului-ministru întrebări cu răspuns imediat. Preşedintele poate decide restricţionarea posibilităţii anumitor grupuri parlamentare sau parlamentarilor care nu fac parte dintr-un grup parlamentar, de a adresa întrebări Primului-ministru, în timpul orei pentru întrebări.  

De asemenea, Preşedintele poate decide restricţionarea posibilităţii parlamentarilor care sunt preşedinţi de partid, de a adresa întrebări Primului-ministru, în timpul orei pentru întrebări.  

Cel târziu la ora 10,00, în ziua precedentă zilei în care se desfăşoară ora pentru întrebări, Primul-ministru informează Parlamentul dacă va deschide ora pentru întrebări printr-un briefing de cel mult 5 minute referitor la măsurile pe care Cabinetul intenţionează să le aplice sau la orice alte măsuri. Dacă ora pentru întrebări este deschisă prin briefingul Primului-ministru, imediat după încheierea acestuia, Preşedintele Parlamentului oferă parlamentarilor care doresc să adreseze întrebări posibilitatea de a-şi îndeplini această dorinţă. În cazuri speciale, Preşedintele poate include şi întrebările parlamentarilor care, până deschiderea orei pentru întrebări, nu şi-au exprimat această dorinţă. Dacă ora pentru întrebări nu este deschisă printr-un briefing, parlamentarii care doresc să adreseze întrebări îl informează Preşedinte nu mai târziu de momentul deschiderii orei de întrebări.

(11) O întrebare adresată în ora pentru întrebări adresate Primului-ministru, însoţită eventual de argumente, nu trebuie să depăşească 2 minute. Răspunsul Primului-ministru nu trebuie să depăşească 2 minute.

După primirea răspunsului, autorul întrebării poate lua cuvântul, de două ori, câte 1 minut. După primul răspuns, timpul la cuvânt al Primului-ministru este limitat la câte 1 minut de fiecare dată. Primul-ministru poate refuza să răspundă la întrebare. Ora pentru întrebările adresate Primului-ministru nu trebuie să depăşească 60 de minute. (…)”



ESTONIA



Potrivit art.74 din Constituţie, orice parlamentar are dreptul de a adresa întrebări Guvernului şi membrilor acestuia; răspunsurile trebuie prezentate în termen de 20 de zile.



Art.100 din Constituţie stipulează posibilitatea membrilor Guvernului de a participa la şedinţele Parlamentului şi ale comisiilor parlamentare, având dreptul de a lua cuvântul. 

Timpul alocat întrebărilor, pe durata căruia Primul-ministru şi miniştrii răspund la întrebările orale adresate de membrii Parlamentului, este stabilit în fiecare zi de miercuri, între orele 13,00-14,00. (Regulamentul Parlamentului, art.142)



La timpul alocat întrebărilor în cadrul şedinţelor plenului, participă, pentru a răspunde la întrebări, Primul-ministru/ministrul care îl reprezintă şi miniştrii desemnaţi de Primul-ministru. În acest scop, Primul-ministru comunică Preşedintelui Parlamentului numele membrilor Guvernului care urmează să participe la sesiunea de întrebări, în ziua de luni, cel târziu la ora 16,00; în aceeaşi zi, în jurul orei 17,00, Preşedintele Parlamentului notifică parlamentarilor numele membrilor Guvernului care participă la sesiunea de întrebări.  (Regulamentul Parlamentului, art.143)


“Art.143 – Participarea membrilor Guvernului la timpul rezervat întrebărilor



(1) Primul-ministru sau ministrul care îl reprezintă, precum şi miniştrii desemnaţi de Primul-ministru au obligaţia de a participa la toate sesiunile de întrebări din cadrul şedinţelor plenului.



(2) Primul-ministru comunică Preşedintelui Parlamentului numele membrilor Guvernului care urmează să participe la sesiunea de întrebări (“Question Time”), în ziua de luni a săptămânii de lucru, cel târziu la ora 16,00. Preşedintele Parlamentului comunică parlamentarilor numele membrilor Guvernului care urmează la participe la sesiunea de întrebări, la orele 17,00 din aceeaşi zi de luni.”



Întrebările orale se adresează în timpul alocat întrebărilor; la orice sesiune de întrebări trebuie să participe cel puţin 3 membri ai Guvernului. Primul-ministru are obligaţia de a participa la sesiunea de întrebări cel puţin o dată/sesiune parlamentară
.



FINLANDA



Potrivit art.45 din Constituţie, membrii Parlamentului au dreptul de a adresa miniştrilor întrebări asupra unor probleme aflate în sfera de competenţă a acestora. 



Art.45 – Întrebări, anunţuri şi dezbateri



Orice parlamentar are dreptul de a adresa unui ministru întrebări referitoare la subiecte din domenii aflate în competenţa acestuia.



Regulamentul Parlamentului conţine dispoziţii privind întrebările şi răspunsurile. 



Primul-ministru sau ministrul desemnat de acesta poate prezenta Parlamentului un anunţ referitor la un subiect de actualitate.



Dezbaterea unui subiect de actualitate poate fi organizată în şedinţa plenului, potrivit celor stabilite, în detaliu, în Regulamentul Parlamentului.



Parlamentul nu ia decizii referitoare la aspectele la care prezentul articol face referire. În examinarea acestor aspecte, se pot face excepţii de la dispoziţia cuprinsă în art.31(1) privind dreptul la cuvânt.”



Pe baza deciziei Consiliului Preşedintelui, parlamentarii au dreptul de a adresa miniştrilor întrebări cu răspuns oral, în timpul alocat pentru întrebări din cadrul şedinţei plenului din fiecare zi de joi; durata sesiunii de întrebări este de aproximativ o oră. (Regulamentul Parlamentului, art.25) 



Art.25 din Regulamentul Parlamentului



Timpul alocat întrebărilor



Consiliul Preşedintelui poate hotărî organizarea unei dezbateri în şedinţa plenului pentru a permite parlamentarilor să adreseze întrebări miniştrilor (“Question time”)



În dezbaterea din cadrul timpului rezervat întrebărilor, se poate da cuvântul parlamentarilor fără luarea în considerare a prevederilor art.50 (referitor la stabilirea ordinii luărilor de cuvânt în şedinţele plenului). Preşedintele – în modalitatea pe care o consideră potrivită - dă cuvântul parlamentarilor pentru a adresa întrebări scurte şi miniştrilor pentru a răspunde. Preşedintele încheie dezbaterea în momentul în care apreciază că dezbaterea a fost suficientă.


Consiliul Preşedintelui urmează să elaboreze instrucţiuni mai detaliate referitoare la acest subiect.”


Întrebările orale se adresează direct în şedinţă (fără a fi trimise, în prealabil, ministrului în cauză sau Preşedintelui Parlamentului). 



Întrebările pot fi adresate numai miniştrilor sau Guvernului, iar răspunsurile la acestea sunt prezentate de un ministru.
  



FRANŢA



În Constituţia franceză
, în articolul 20 se prevede că Primul-ministru este responsabil în faţa Parlamentului.  În Titlul V se face referire la raporturile dintre guvern şi Parlament precizându-se în art. 48 faptul că două săptămâni din patru sunt rezervate cu prioritate, în ordinea în care guvernul a stabilit, examinarea unor proiecte de legi şi a unor dezbateri pe care le-a cerut sa fie înscrise pe ordinea de zi. O săptămana de şedinţe din patru este rezervată, ca prioritate, şi în ordinea stabilită de fiecare Adunare, controlului activităţii guvernului  şi evaluării politicilor publice. O zi de şedinţă pe luna este rezervată unei ordini de zi stabilită de fiecare Adunare, la iniţiativa grupurilor de opozitie din cadrul acestora, ca şi grupurilor minoritare. O şedinţă pe săptămână cel puţin, şi în sesiunile extraordinare, este rezervată cu prioritate întrebărilor membrilor Parlamentului şi răspunsurilor guvernului. 



În articolul 49 al Constituţiei se menţionează că Primul-ministru poate solicita Senatului aprobarea unei declaraţii politice generale. Conform articolului 50 -1, în faţa uneia dintre Adunări, guvernul poate, din proprie iniţiativă sau la cererea unui grup parlamentar, pe un subiect determinat, să facă o declaraţie care dă naştere unei dezbateri şi poate, dacă decide, să facă obiectul unui vot, fără să angajeze responsabilitatea sa.



În Regulamentul Adunării Naţionale,
 la Titlul III referitor la controlul parlamentar, în capitolul II, articolele 133 -135 se fac precizări în legătură cu întrebările adresate de membrii Adunării Naţionale membrilor guvernului. În articolul 133 se menţionează că, acestea se pun în cadrul şedinţelor ordinare sau extraordinare, ele fiind stabilite de Conferinţa preşedinţilor, conform articolului 48 din Constituţie
, alineatul 6. În fiecare săptămână, jumătate din întrebări aparţin unui grup al opoziţiei. În cadrul fiecărei şedinţe, fiecare grup pune cel mult o întrebare. Prima întrebare pusă este atribuită unui grup al opoziţiei sau unui grup minoritar sau unui grup care nu aparţine unui grup parlamentar. Conferinţa preşedinţilor stabileşte modul de repartizare a întrebărilor. Conform articolului 134, Conferinţa preşedinţilor poate organiza, în acord cu modalităţile pe care le stabileşte, şedinţe de întrebări orale fără dezbatere şi de a rezerva acestora una sau mai multe şedinţe ale săptămânii. Articolul 135 se referă la întrebările scrise.

În Regulamentul Senatului francez
, sunt menţionate în articolul 75 bis întrebările de actualitate adresate guvernului, înscrise de două ori pe lună, pe ordinea de zi a şedinţelor Senatului, cu minimum opt zile înainte. În art. 76 se face referire la întrebările orale care trebuie trimise Preşedintelui Senatului, care le trimite, la rândul lui, ministrului de resort. Înscrierea pe ordinea de zi este decisă de Conferinţa preşedinţilor. În art.77 se face referire la faptul că dimineaţa zilei de marţi este rezervată cu prioritate întrebărilor orale, dar Conferinţa preşedinţilor poate efectua modificări. Conform articolului 78,  Preşedintele anunţă numărul întrebării, autorul şi numele ministrului căruia îi este adresată întrebarea. Autorul întrebării are la dispoziţie 3 minute pentru formulare şi 2 minute pentru a răspunde guvernului. Dacă ministrul lipseşte, întrebarea este reporatată pe ordinea de zi a următoarei şedinţe. La cererea a 30 de senatori, a căror prezenţă este confirmată, o întrebare orală poate fi transformată în întrebare orală cu dezbatere care este înscrisă din oficiu pe ordinea de zi a celei mai apropiate şedinţe.

În art. 79 se face referire la întrebarea orală cu dezbatere care este înaintată Preşedintelui Senatului, textul fiind însoţit de o cerere de dezbatere. Aceste întrebări trebuie redactate astfel încât să nu conţină imputări de ordin personal unor terţe persoane nominalizate. Preşedintele informează imediat guvernul de această cerere, aduce la cunoştiinţă Senatului întrebarea cu dezbatere şi anunţă data şedinţei în care va fi prezentat răspunsul. Aceste întrebări pot fi puse de către un senator, unui singur ministru. Întrebarile de politică generală sunt adresate Primului-ministru.

Conform art. 80, data şedinţei cu întrebări orale cu dezbatere este stabilită de Conferinţa preşedinţilor sau de către guvern. Conform art. 82, intervenţiile celorlaţi senatori nu pot depăşi 5 minute, autorul întrebării având la dispoziţie 20 de minute.


GERMANIA



Guvernul federal german prezintă un raport anual în faţa Parlamentului, prilej cu care, prin vot, se manifestă sprijinul parlamentar pentru acţivitatea sa viitoare
. Regulamentul Bundestag-ului german
 include prevederi referitoare la modul în care membrii guvernului federal răspund întrebărilor membrilor săi. 


Directivele aplicabile şedinţelor rezervate întrebărilor orale menţionate în Anexa 4 a Regulamentului fac referire la dreptul parlamentarilor de a pune întrebări orale în cursul fiecărei săptămâni (Fragestunde), în cadrul unor şedinţe destinate rezervate acestui scop, şedinţe care nu pot depăşi 180 minute. 


În aceste şedinţe, fiecare membru al Bundestag-ului are dreptului de a pune două întrebări orale guvernului federal, cu răspuns oral. Întrebările orale trebuie să fie formulate concis şi să poată permite un răspuns scurt. Ele nu trebuie să conţină o remarcă sau o apreciere tendenţioasă. Fiecare întrebare poate conţine două sub-întrebări, iar autorul mai poate adresa două întrebări complementare, depuse anterior la Preşedintele Bundestag-ului. 


Întrebările sunt grupate în funcţie de departamentele ministeriale ale guvernului federal, într-un document. Preşedintele Bundestag-ului stabileşte ordinea în care sunt chemate aceste departamente. Sunt admise întrebări care ţin de domeniile guvernului federal de care acestea sunt direct sau indirect responsabile. La întrebările legate de vreun punct aflat pe ordinea de zi a şedinţelor săptămânii în curs guvernul va răspunde în scris. Întrebările care se referă la probleme locale sunt trimise de Preşedinte guvernului federal pentru răspuns în scris. Întrebările sunt depuse cel târziu până la ora 10 în ziua de vineri din săptămâna precedentă şedintei de întrebări şi sunt trimise guvernului până la ora 12.



Preşedintele selecţionează întrebările care prezintă interes public şi cele cu caracter urgent, depuse cel puţin cu 12 ore înainte. Şedinţa de întrebări se derulează conform unor proceduri bine stabilite în paragraful III: Preşedintele anunţă numărul întrebării şi al autorului, sunt luate în discuţie întâi întrebările urgente şi apoi întrebările orale. Nu se răspunde decât în prezenţa autorilor întrebărilor. În absenţa acestora, se va transmite un răspuns scris. Dacă nu este prezent ministrul sau reprezentantul său, autorul poate solicita ca întrebarea să fie preluată pe agenda şedinţei viitoare. 



După şedinţa destinată întrebărilor orale, la cererea unor grupuri parlamentare se poate solicita desfăşurarea unor discuţii pe subiecte de actualitate şi de interes general, prezentate în Anexa 5 a Regulamentului. 


O şedinţă destinată problemelor de actualitate se desfăşoară în Ora actualităţii, reglementată prin art. 106 al Regulamentului şi este solicitată de un grup parlamentar sau parlamentari care reprezintă cel puţin 5% din membrii Bundestag-ului în legătură cu o întrebare orală care este adresată guvernului federal. Solicitarea organizării discuţiei trebuie făcută către Preşedintele Bundestag-ului cu cel puţin 12 ore înainte, cu indicarea subiectului ei. În cadrul aceleaşi zile de şedinţă nu poate fi admisă decât o singură discuţie pe subiecte de actualitate. Durata discuţiei este limitată la o oră şi se stabileşte o ordine a celor care iau cuvântul, iar intervenţia miniştrilor sau celor mandataţi să răspundă poate fi de cel mult 30 minute. Parlamentarii au dreptul la 5 minute de intervenţie.


GRECIA 



Conform Constituţiei Greciei
, ţară în care funcţionează un regim politic de tip parlamentar, guvernul răspunde în faţa Parlamentului, existând un mecanism de control foarte complex. 


În articolul 86 al Constituţiei se prevede faptul că doar Camera Deputaţilor are dreptul de a pune sub acuzare pe cei care sunt sau au fost membri ai guvernului sau secretari de stat pentru delicte penale comise în exercitarea funcţiilor lor, nicio anchetă preliminară nedesfăşurându-se fără o rezoluţie a Camerei Deputaţilor. 


În Regulamentul Camerei Deputaţilor
, în Partea III, capitolul 3 sunt prezentate procedurile de exercitare a controlului parlamentar care este exercitat în plenul Parlamentului, conform articolului 53 şi 128, de două ori pe săptămână. Acest mecanism de control include şi întrebările adresate de către membrii Parlamentului Primului ministru şi miniştrilor. 


În articolul 128 se precizează că la începutul fiecărei zile de marţi sunt discutate întrebările puse de membrii Parlamentului. În articolul 129 se precizează că pentru probleme actuale fiecare deputat are dreptul să prezinte întrebări relevante care sunt depuse şi discutate în conformitate cu procedura. Întrebările actuale sunt adresate Primului-ministru sau  miniştrilor competenţi, care răspund oral, personal, în faţa Parlamentului. 


Conform paragrafului 3 al articolului, cel puţin o dată pe săptămână Primul-ministru răspunde la două întrebări selectate de el, cu excepţia cazului în care întrebarea se referă la o chestiune de competenţă exclusivă a unui ministru, caz în care răspunde ministrul competent. 


În cadrul întrebărilor curente adresate Primului-ministru, atunci când răspunde un ministru, preşedintele grupului parlamentar poate fi înlocuit cu unul dintre adjuncţii săi. O întrebare curentă trebuie să fie adresată în scris, scurt şi să conţină elementele care sunt absolut necesare pentru precizarea exactă a problemei la care se referă. 


Conferinţa preşedinţilor stabileşte, prin decizia sa, forma, durata şi orice alt element relevant al problemei, precum şi ordinea şi data prezentării. Preşedintele Parlamentului, înregistrează întrebarea în cartea specială pentru întrebări actuale, o transmite imediat Primului-ministru sau a ministrului competent. 


Conform articolului 130, întrebările actuale sunt discutate în şedinţele plenului Parlamentului, în fiecare luni, joi şi vineri. Petiţiile şi întrebările sunt discutate în fiecare marţi, în cadrul şedinţei în plen. Preşedintele Parlamentului anunţă în timpul fiecărei şedinţe întrebările actuale specifice care vor fi discutate la următoarea şedinţă, acestea fiind trase la sorţi, în conformitate cu dispoziţiile Regulamentului. Selectarea întrebărilor actuale ale deputaţilor independenţi se face în funcţie de ordinea alfabetică a numelor lor de familie. Preşedintele fiecărui grup parlamentar selectează întrebările parlamentarilor grupului, acestea fiind prezentate în scris, într-un document adresat Preşedintelui Parlamentului. 


Conform articolului 131, întrebările actuale referitoare la aceeaşi problemă, sunt discutate simultan, fără a aduce atingere timpului de vorbire acordat. Procedura pentru discutarea întrebărilor actuale este stabilită în articolul 132 al Regulamentului: discuţia fiecărei întrebări curente începe cu formularea acesteia de către deputat timp de două minute. La întrebarea adresată Primul-ministru, timpul de răspuns este de șase minute. La întrebarea curentă adresată unui ministrul competent sau unui reprezentant desemnat de ministru, timpul de răspuns este de trei minute. 



IRLANDA



În Constituţia Irlandei de Nord
, în art. 28 se prevede că guvernul este responsabil în faţa Dáil Éireann, Camera inferioară a Parlamentului. Taoiseach anunţă ordinea de zi, marţea şi miercurea, la începutul şedinţei Camerei (Dáil). Astfel, este stabilită ordinea răspunsurile pe care Taoiseach le dă la întrebările deputaţilor, timp de 45 minute, în legătură cu  o mare varietate de subiecte, care pot fi ridicate fără notificare prealabilă. 


În practica parlamentară
 se aplică Question Time, marţea, miercurea şi joia când Primul-ministru poate cere miniştrilor să vorbească, prin rotaţie, despre problemele de care sunt responsabili, modalitate prin care premierul face guvernul responsabil în faţa Dáil Éireann. Fiecare membru poate adresa ministrului 2 întrebări. În fiecare marţi, Primul-ministru răspunde întrebărilor puse cu trei zile înainte, dacă sunt prioritare, şi cu patru zile înainte dacă sunt alte tipuri de întrebări. 


Primul-ministru răspunde intrebărilor notificate în avans ca şi întrebărilor suplimentare puse fără preaviz în fiecare săptămână
. El răspunde de asemenea întrebărilor puse de patidele de opoziţie, fără preaviz, timp de 40 minute.
În Regulamentul Camerei inferioare a Parlamentului
, în articolul 19 se face referire la întrebări, afirmându-se că un membru al Camerei poate adresa întrebări unui ministru cu privire la chestiuni legate de responsabilităţile sale oficiale. O întrebare nu trebuie să conţină: declaraţii ce au în conţinutul lor fapte sau nume de persoane, cu excepţia cazului în care acestea sunt necesare pentru a face întrebarea inteligibilă şi pot fi autentificate; argumente, deducţii sau imputări; adjective, doar dacă sunt absolut necesare pentru a face întrebarea limpede; expresii ironice; chestiuni ipotetice; sau cereri de exprimare a unei opinii juridice sau de altă natură. O întrebare poate conţine: o solicitare de răspuns oral (a se vedea Regulamentul Ordinelor 20); o întrebare de actualitate cu solicitare de răspuns oral (a se vedea Regulamentul Ordinelor 20A); o solicitare de răspuns oral cu caracter urgent (a se vedea Regulamentul Ordinelor 20B); sau o solicitare de răspuns scris. 
O întrebare (cu alt subiect decât cele puse în dezbatere) trebuie să fie formulată în scris; să indice tipul de răspuns solicitat; să fie depusă în scris la Oficiul pentru Afaceri de către un membru, sau de către persoana împuternicită de către membru; să fie transmisă personal, prin poştă, prin e-mail sau prin fax. Răspunsul la întrebare trebuie să fie cât mai clar şi cât mai complet posibil. Conform articolului 20, întrebările la care se solicită un răspuns oral adresate miniştrilor se depun între orele 2.00 p.m. şi 3.30 p.m. în zilele de luni şi marţi când Adunarea are şedinţă. Dacă, din orice motiv Adunarea nu ţine şedinţa în ziua când, în mod normal, trebuie adresate întrebările cu solicitarea unui răspuns oral, Preşedintele poate aloca timp suplimentar pentru aceste întrebări la următoarea şedinţă.

Preşedintele trebuie să consulte din când în când Comisia de Afaceri cu privire alocarea timpului suplimentar pentru întrebări. O listă aprobată de Comisia de Afaceri, stabileşte cine trebuie să răspundă la întrebările din respectiva zi de şedinţă. Un membru care doreşte să pună o întrebare unui ministru la o anumită şedinţă, trebuie să-şi anunţe intenţia în avans Preşedintelui, care va alege prin vot, 15 membrii ai Parlamentului carora li se va raspunde. Fiecare membru selectat prezintă întrebarea la Oficiul pentru Afaceri, iar acesta din urmă  trebuie să publice întrebările în penultima vineri, înainte de ziua în care urmează să fie adresate. 
Preşedintele stabileşte, prin intermediul unei selecţii aleatorii, ordinea în care sunt luate întrebările. Cu toate acestea, prima întrebare nu poate fi de la un membru al aceluiaşi partid din care face parte ministrul căruia îi este adresată, cu excepţia cazului în care toate întrebările sunt din partea membrilor acelui partid. Răspunsurile nu pot fi dezbătute, dar membrul care adresează întrebarea poate cere lămuriri printr-o întrebare suplimentară. Alte întrebări suplimentare pot fi solicitate cu aprobarea Preşedintelui. O întrebare suplimentară nu poate conţine mai mult de o cerere (o solicitare de informaţii). Răspunsurile (inclusiv cele la întrebările suplimentare) nu pot avea o durată mai mare de două minute. Această perioadă poate fi prelungită cu indulgenţa Preşedintelui.          
În cazul în care membrul care a solicitat întrebarea nu este prezent la şedinţă sau timpul alocat pentru întrebări s-a scurs, ministrul căruia i-a fost adresată acea întrebare trebuie să dea un răspuns în scris. Această întrebare precum şi răspunsul ei se publică în Raportul Oficial (Hansard). Nu se permite adresarea niciunei întrebări în afara timpului alocat întrebărilor, cu excepţia momentului în care nu s-a primit răspuns ca o consecinţă a absenţei ministrului sau a membrului ce reprezintă Comisia Adunării căreia îi este adresată, sau în circumstanţe excepţionale. 
În cazul în care se adresează o întrebare sau o întrebare suplimentară Primului-ministru şi viceprim- ministrului, care se referă la chestiuni alocate miniştrilor juniori din cabinetele acestora din urmă, se poate solicita ca un ministru junior în OFMDFM să răspundă la întrebare. Primul-ministru sau Viceprim-ministrul trebuie să fie prezent în sala de şedinţe în timpul întrebărilor la care se solicită un răspuns oral. 
În articolul 20A se face referire la întrebările cu dezbatere puse unui ministru. Acestea se adresează în ultimele 15 minute ale timpului alocat pentru întrebări, cu solicitare de răspuns oral.  Un membru care doreşte să adreseze o asemenea întrebare unui ministru trebuie să prezinte în avans intrebarea în faţa Preşedintelui, iar acesta va alege prin vot 10 membrii cărora li se va raspunde. Preşedintele stabileşte, prin intermediul unei selecţii aleatorii, ordinea în care sunt adresate întrebările. Preşedintele îi informează, în prealabil, pe membrii şi pe miniştrii cărora le vor fi adresate întrebările în cadrul şedinţei, cu privire la cei care vor adresa întrebările şi ordinea în care urmează să fie luate. Membrul care pune întrebarea poate adresa o întrebare suplimentară ce nu poate conţine mai mult de o lămurire. În cazul în care membrul nu este prezent pentru a adresa întrebarea, Preşedintele va trece la următorul membru, în conformitate cu ordinea stabilită. 
În articolul 20B se fac precizari in legatura cu întrebări cu caracter de urgenţă la care se cere un răspuns oral. Ea poate fi adresată dacă, în opinia Preşedintelui, este de natură urgentă şi se referă la o chestiune de interes public. Întrebarea poate fi solicitată doar într-o zi de şedinţă. Un membru poate solicita o întrebare dacă este depusă înainte de ora 10:30; şi Ministrului sau Membrului care reprezintă Comisia Adunării căruia i se adresează, îi este dat un preaviz cu cel puţin patru ore inainte. Timpul care este alocat punerii întrebărilor trebuie să fie la latitudinea Preşedintelui. 
În articolul 20 C se face referire la intrebările cu solicitare de răspuns scris. Un membru poate prezenta până la cinci întrebări cu solicitare de răspuns în scris în fiecare zi de lucru, dintre care doar una poate avea prioritate la răspuns. Întrebările prioritare trebuie să indice dacă se cere un răspuns în două, trei, patru sau cinci zile lucrătoare. O întrebare cu prioritate de răspuns nu trebuie să solicite o cantitate mare de informaţii istorice sau statistice.
ITALIA

Conform articolului 95, din Constituţie, guvernul şi Preşedintele Consiliului de miniştri sunt responsabili de modul în care îşi desfăşoară activitatea.
În Regulamentul Camerei Deputaţilor, partea a treia, referitoare la politica de control a guvernului sunt menţionate, la articolele 128-135 întrebările pe care membrii Parlamentului le pot adresa guvernului. În regulament se menţionează că o întrebare parlamentară este o întrebare simplă, formulată în scris, prin care se doreşte: să se afle dacă un fapt este adevărat sau nu, dacă guvernul are informaţii cu privire la acest fapt şi dacă o parte din informaţie este corectă, guvernul urmând să transmită documente sau informaţii Camerei; dacă guvernul a adoptat măsuri, sau este pe cale de a face acest lucru, care vizează un anumit domeniu. Întrebările sunt publicate în Raportul Oficial al şedinţei.

La două săptămâni după ce au fost puse întrebările, ele sunt înregistrate ca un prim punct de discutat pe ordinea de zi la şedinţa ce urmează. Nu pot fi adresate mai mult de două întrebări pe ordinea de zi la o singură şedinţă de către acelaşi deputat. Conform articolului 130, cel puţin primele 40 de minute din şedinţă trebuie să fie alocate pentru întrebări, cu excepţia cazului în care ordinea de zi este rezervată în întregime pentru alte chestiuni. Preşedintele amână până la următoarea şedinţă toate întrebările la care nu s-a răspuns încă. În art. 131 se menţionează că guvernul poate refuza să dea un răspuns la o întrebare, expunându-şi motivele. În cazul în care declară că se va amâna răspunsul, acesta va stabili o zi, în timp de o lună, când va fi pregătit să răspundă. În cazul în care emitentul întrebării nu este prezent atunci când guvernul este pregătit să răspundă, se consideră problema ca fiind retrasă. După ce Guvernul a răspuns la fiecare întrebare, emitentul poate lua cuvântul pentru a declara dacă a fost mulţumit sau nu de răspunsul primit.
Conform art. 132, timpul permis emitentului pentru răspuns nu trebuie să depăşească cinci minute. Conform articolului 133, atunci când se adresează o întrebare deputatul poate declara că doreşte să primească un răspuns la problema respectivă în cadrul comisiei. În acest caz, preşedintele Camerei va transmite problema preşedintelui din comisia respectivă şi notifică guvernul de acest lucru. Întrebarea se înregistrează pe ordinea de zi a primei şedinţe a comisiei, după ce au trecut 15 zile de la data depunerii. Se aplică dispoziţiile cuprinse la regulile 131 şi 132. Întrebările şi răspunsurile la acestea vor fi publicate în Buletinul comisiilor parlamentare.

 
Conform articolului 135 când guvernul recunoaşte că întrebarea are caracter urgent, va răspunde imediat, în şedinţa următoare. La depunerea unei întrebări, sau după ce s-a depus, deputatul poate solicita primirea răspunsului în scris. În acest caz, Guvernul va da răspunsul său în termen de douăzeci de zile şi îl va transmite Preşedintelui Camerei. Răspunsul oral va fi inclus în stenograma şedinţei Camerei Deputaţilor. În cazul în care Guvernul nu da răspunsul în termenul prevăzut la alineatul 1, Preşedintele Camerei, la cererea emitentului, include subiectul pe ordinea de zi a următoarei şedinţe a Comisiei adecvate. În conformitate cu articolul 132 al Regulamentului, emitentul are întotdeauna dreptul de a primi un răspuns. 
Întrebările care sunt urgente se pun în discuţie o dată pe săptămână, de obicei miercurea. În cadrul fiecărei şedinţe Preşedintele sau vicepreşedintele Consiliului de Miniştri participă la şedinţe, de obicei, de două ori, pentru a oferi răspunsuri imediate la întrebările ce le-au fost adresate. Ministrul sau miniştrii care sunt responsabili pentru subiectele la care se referă întrebările adresate vor participa o singură dată. Un deputat din fiecare grup parlamentar poate prezenta o întrebare prin preşedintele grupului, din care face parte, nu mai târziu de ora 12 în ziua precedentă zilei în care trebuie să se răspundă întrebărilor. 


Conform articolului 135bis, controlul parlamentar efectuat prin punerea unor întrebări guvernului se face după anumite norme: se adresează o singură întrebare, formulată în mod clar şi concis pe o temă de importanţă generală, cu caracter urgent sau de actualitate politică. Emitenţilor li se va răspunde la aceste întrebări, de către Preşedinte sau Vicepreşedintele Consiliului de Miniştri, dacă se referă la chestiuni care intră în sfera de responsabilităţi a Preşedintelui Consiliului de Miniştri.  
În alte cazuri, Preşedintele Camerei invită ministrul sau miniştrii care se ocupă de subiectele cu cel mai mare număr de cereri. Grupurile care au prezentat întrebări pe diferite subiecte, pot adresa şi alte întrebări miniştrilor invitaţi să răspundă, într-un termen adecvat prevăzut de Preşedintele Camerei. Fiecare deputat poate adresa o întrebare în maximum un minut. Un membru al Guvernului răspunde la fiecare dintre întrebările adresate, timp de cel mult trei minute. După aceasta, emitentul sau un alt deputat din acelaşi grup are dreptul de a răspunde, de nu mai mult de două minute. Preşedintele Camerei poate dispune transmisia televizată a şedinţei destinate răspunsului la întrebări.
Conform articolului 135-ter, întrebările cu caracter urgent se discută în Comisie de două ori pe lună, de obicei în zilele de joi. Un singur membru al comisiei din partea fiecărui grup, poate prezenta o întrebare prin reprezentantul grupului din care face parte, cel târziu la ora 12 după-amiaza în ziua precedentă zilei în care sevor da răspunsuri. Preşedintele Comisiei va invita apoi ministrul sau sub-secretarul de stat responsabil de acest subiect.                     Întrebările menţionate în prezentul articol trebuie să fie difuzate printr-un sistem audio-video cu circuit închis.


LETONIA



În articolul 27 al Constituţiei
 se menţionează că Saeima poate adresa Primului-ministru sau miniştrilor interpelări sau întrebări la care aceştia trebuie să răspundă ei înşişi sau printr-un funcţionar responsabil autorizat. 


Primul-ministru sau miniştrii trebuie să prezinte către Saeima sau comisiilor parlamentare documentele şi actele corespunzătoare cererii. În articolul 59 se menţionează că pentru a îndeplini funcţiile sale, Primul-ministru şi miniştrii trebuie să aibă încrederea Saeima, iar dacă Parlamentul nu acordă această încredere Primului-ministru, Consiliul de miniştri, în întregimea lui, trebuie să demisioneze. Dacă această încredere nu a fost acordată unui ministru, acel ministru trebuie să demisioneze, iar Primul-ministru trebuie să numească pe altcineva în locul lui.



 În articolul 120 din Regulamentul Saeima se face referire la întrebările orale precizându-se că în timpul fiecarei sesiuni ordinare a Saeima, Prezidiul trebuie să stabilească un timp pentru a răspunde la întrebări. 


Timpul afectat întrebărilor nu trebuie să depăşească o oră. Prezidiul anunţă, lista de întrebări la care vor fi date răspunsuri. Lista raspunsurilor se alcătuieşte în conformitate cu succesiunea întrebărilor care au fost înregistrate în registrul de întrebări şi include răspunsuri la întrebările transmise cu cel putin şase zile înainte de şedinţă. La o întrebare adresată Primului-ministru, raspunsul poate fi dat de un viceprim-ministru sau de un ministru. 


Răspunsurile la întrebările urgente se acordă în cazul în care întrebările au fost prezentate cu cel putin 48 de ore înaintea şedinţei. Întrebările şi răspunsurile verbale trebuie să fie înregistrate audio şi o transcriere a lor trebuie înregistrata. Această transcriere şi răspunsurile se publică în publicaţia oficială Latvijas Vēstnesis. 


În cazul în care autorii unoi întrebări sunt mulţumit cu răspunsul scris, nu se alocă timp pentru a se răspunde şi oral. În cazul în care nu este posibil să răspundă la o întrebare urgentă, un răspuns la această întrebare se prezintă în termenul stabilit de Prezidiu. Un răspuns verbal se acordă în cazul în care cel puţin unul dintre autorii întrebării este prezent. Limita de timp pentru a răspunde la o întrebare nu trebuie să depăşească cinci minute sau două minute, în cazul în care s-a dat un răspuns scris. 

LITUANIA



Conform Constituţiei
, articolul 61, membrii Seimas au dreptul de a ancheta Primul ministru, un ministru, şefii unor instituţii de stat numiti sau alesi de Seimas. Persoanele menţionate trebuie să răspundă oral sau în scris în cadrul plenului, conform procedurilor Seimas. 


În şedinţă, un grup de cel puţin o cincime din membrii Seimas pot interpela Primul ministru sau un ministru. Având în vedere răspunsul primului-ministru sau a unui ministru la interpelare, Seimas poate decide dacă răspunsul este satisfăcător sau nu, iar prin votul majorităţii, membrii Seimas pot exprima neîncrederea în prim-ministrul sau ministrul respectiv. Procedura de vot se stabileşte prin lege. În articolele 96 şi 101 se menţionează că guvernul Republicii Lituania este responsabil în faţa Seimas pentru activităţile generale ale guvernului. 


În articolul 101 se afirmă că un ministru trebuie să demisioneze atunci când mai mult de jumătate din membrii Seimas, prin vot secret, exprimă neîncredere în el. Preşedintele Republicii acceptă demisia guvernului sau a unui ministru. 



În Regulamentul Camerei
, Partea VII, Capitolul XXXIII, referitor la activitatile de control si supraveghere ale Seimas, in articolul 205 se face referire la activitatea de informare a Seimas privind decretele adoptate de guvern. Conform articolului 206,  membrii Guvernului şi şefii instituţiilor de stat, aprobaţi de Seimas, trebuie să dea raport cu privire la activitatea lor, cu excepţia instanţelor. Persoanele care sunt invitate trebuie să răspundă la întrebările puse de membrii Seimas şi trebuie să furnizeze informaşii privind activitatea proprie şi activităţile instituţiilor subordonate acestora. 


La întocmirea programului de lucru săptămanal al Seimas, se stabilesc care sunt cei care vor răspunde întrebărilor şi interpelărilor membrilor Seimas. 

În art. 208 al regulamentului se fac precizări în legătură cu răspunsurile date de membrii guvernului la întrebări puse în cadrul şedinţelor Seimas. În timpul unei sesiuni a  Seimas, la începutul fiecărei joi seara, în şedinţa de plen a Seimas, la ora guvernului, membrii guvernului, pentru o perioadă de 60 de minute, răspund oral la întrebările orale ale membrilor Seimas. Membrii Seimas pot adresa unele întrebări urgente şi social semnificative. Persoana care prezidează sedinta poate permite non-răspunsul la întrebări care, în estimarea lui, nu sunt urgente şi nu  au o semnificaţie socială. La întrebarea prezentata, membrul guvernului trebuie sa dea un răspuns comprehensiv şi detaliat.

Persoana care prezidează poate intrerupe orice întrebare care, este considerata o opinie subiectiva. Întrebările se prezintă în următoarea succesiune: liderul opoziţiei Seimas poate adresa la început 2 întrebări, apoi reprezentanţii tuturor grupurilor parlamentare, începand cu grupurile parlamentare de opoziţie şi luând în considerare dimensiunea grupurilor parlamentare. Pot fi prezentate, în limita timpului, întrebări suplimentare. Ministrul poate cere să amâne răspunsul lui până la următoarea oră a guvernului. În acest caz, întrebarea fără răspuns se înregistrează în procesul-verbal al şedinţei. 

Ministrul caruia i s-a adresat o întrebare, poate cere ca aceasta să fie transmisă unui alt ministru cu competenţă în acel domeniu. Ministrul poate să refuze să răspundă la o întrebare, iar dacă sunt nemulţumiri ale parlamentarilor, întrebarile se adresează în scris. Durata punerii întrebării nu poate depăşi un minut, şi răspunsul unui membru al Guvernului nu poate dura mai mult de două minute. Înainte de începerea şedinţei, zece membri pot depune la Secretariatul şedinţei o întrebare scrisă pentru un membru al guvernului prezent la şedinţă, privind o problemă urgentă . Un membru al Seimas poate semna nu mai mult de o astfel de cerere. La sfârşitul şedinţei, răspunsul unui membru al guvernului la o astfel de întrebare trebuie să fie dat în nu mai mult de 20 de minute. Prin Decizia Seimas timpul alocat pentru un răspuns poate fi prelungit. 
 



LUXEMBURG



Conform articolului 82 al Constituţiei
, Camera Deputaţilor are dreptul de a pune sub acuzare membrii guvernului. O lege va determina situaţia responsabilităţii, pedepsele şi procedura.  În articolul 83 se precizează că Marele Duce nu poate graţia un membru al guvernului condamnat, decât la cererea Camerei.



În general, Regulamentul Camerei Deputaţilor prevede diferite tipuri de întrebări: întrebări scrise, întrebări urgente, întrebări cu dezbatere, precum şi întrebări puse în cadrul orelor de întrebări sau actualitate. În cadrul mecanismelor de control şi supraveghere a guvernului, Camera Deputaţilor, prin membrii săi are dreptul de a pune întrebări membrilor guvernului, pe probleme de guvernare şi administrative
.



În Regulamentul Camerei Deputaţilor,
 Titlul III, Capitolul I, articolul 79 sunt menţionate dipoziţii generale referitoare la întrebările adresate guvernului, la dreptul parlamentarilor de a adresa întrebări, la forma restrâsă şi la obiect a formulării lor, la faptul că ele trebuie să se refere la probleme de interes general, importante, de actualitate. Conform acestor dispoziţii, Preşedintele Camerei este singurul care poate decide acceptarea lor, în funcţie de aceste criterii, iar în cazul contestării acestei decizii, Preşedintele consultă Conferinţa preşedinţilor pentru aviz. Decizia definitivă nu mai poate fi contestată la alt organ parlamentar. O întrebare adresată unui ministru competent la care s-a răspuns, nu mai poate fi pusă, în acelaşi condiţii, în cursul aceleaşi sesiuni. 



În art. 80 se face referire la întrebările şi răspunsurile scrise precizându-se că un deputat care vrea să pună o întrebare guvernului, o prezintă în scris Preşedintelui care o transmite ministrului competent. El informează Camera în şedinţa publică următoare în legătură cu depunerea întrebării. Răspunsul scris al ministrului va fi transmis în scris, în interval de o lună. Preşedintele informează solicitantul şi plenul Camerei, în şedinţa următoare, în legătură cu recepţionarea răspunsului. Dacă ministrul competent nu este în măsură să furnizeze răspunsul în termenul prevăzut, el va informa Preşedintele Camerei, menţionând motivele şi precizând data probabilă la care va trimite răspunsul. Preşedintele Camerei poate acorda un timp suplimentar pentru răspuns. Întrebările la care nu s-a răspuns în termen, pot fi formulate ca întrebări orale. Întrebarea şi răspunsul sunt publicate în darea de seamă a Camerei.



Conform articolului 81, întrebările urgente adresate de un deputat se pun tot după comunicarea în scris a întrebării Preşedintelui Camerei care va aprecia acceptabilitatea şi caracterul său urgent. După aceasta, întrebarea poate fi pusă la momentul stabilit de Preşedinte.Timpul global de vorbit pentru autorul întrebării este de 5 minute, iar cel acordat miniştrilor este de 10 minute. În cazul în care nu este şedinţă a Camerei, ministrul va da un răspuns în scris, în interval de o săptămână.



În articolul 82 al Regulamentului se face referire la întrebările cu caracter larg - questions élargies. Camera rezervă, în timpul unei săptămâni, o parte din timpul şedinţei publice, întrebărilor lărgite care respectă exigenţele articolului 79. Numărul întrebărilor va fi limitat pentru fiecare grup politic. Preşedintele asigură transmiterea acestor întrebări către guvern cu două săptămâni înainte. În şedinţă publică, deputatul formulează întrebarea, iar un membru al guvernului va răspunde. Deputatul poate adresa o întrebare orală complementară în raport cu răspunsul, timp de 5 minute. Ministrul va trebui să răspundă succint în 10 minute, inclusiv la întrebarea complementară.



În articolul 83 se face referire la ora întrebărilor care se desfăşoară în fiecare marţi, la începutul şedinţei, dacă nu intervine o decizie contrară a Conferinţei preşedinţilor. În cadrul ei, guvernul este întrebat de deputaţi pe subiecte de interes general sau de actualitate politică, cu excepţia celor care au caracter pur tehnic. Preşedintele Camerei asigură echilibrul între întrebările adresate de către membrii majorităţii parlamentare şi de către reprezentanţii opoziţiei. Întrebările la care nu s-a mai putut răspunde în interval de o oră, sunt considerate retrase, putând fi reintroduse la ora următoare. Întrebarea adresată unui ministru indicat, competent, trebuie transmisă în scris Preşedintelui cu cel puţin trei ore înainte de desfăşurarea orei întrebărilor. Preşedintele apreciază dacă aceasta va fi acceptată, conform criteriilor anterior menţionate. Timpul acordat deputatului este de 2 minute, iar răspunsul guvernului este limitat la 4 minute. Preşedintele dă cuvântul alternativ  majorităţii şi opoziţiei.



În articolul 84 al Regulamentului, se face referire la ora actualităţii care se desfăşoară în fiecare marţi, după ora întrebărilor, în săptămânile în care parlamentul este în sesiune, dacă nu intervine o decizie contrară a Conferinţei preşedinţilor, sau cel mai târziu joia, pentru grupurile politice. Timpul de vorbire acordat este de 10 minute pentru grupul politic sau tehnic sau pentru grupul cu o anumită orientare politică şi de 15 minute pentru guvern. Ora actualităţii care nu a putut fi pusă pe ordinea de zi a Camerei în cel puţin 3 săptămâni, devine caducă.



În articolul 91 se face precizarea că este posibilă retragerea întrebărilor de către autorii lor, Camera Deputaţilor trebuind să fie informată în legătură cu aceasta.


MAREA BRITANIE


În Camera Comunelor, la întrebările parlamentare orale se răspunde în prima oră de şedinţă în plen, de luni până joi în cadrul procedurii denumite Question Time
.


Primul-ministru răspunde la întrebări o dată pe săptămână, respectiv în ziua de miercuri, timp de jumătate de oră.


Departamentele guvernamentele răspund la întrebări, la intervale regulate, printr-un sistem de rotaţie stabilit de guvern.


Membrii Camerei Comunelor pot adresa întrebări oricărui departament, dar nu pot adresa mai mult de două întrebări într-o singură zi. De asemenea membrii pot adresa o întrebare de actualitate – topical orals.

Întrebările orale pot fi depuse în fiecare zi, chiar şi vinerea (zi în care nu sunt şedinţe în plen). După încheierea programului de depunere a întrebărilor (până la 12:30)  se face o alegere aleatorie de către un calculator cu numele deputaţilor care vor putea adresa întrebările orale departamentelor guvernamentale pe care le vizează. Numărul de întrebări pentru un departament se stabileşte în funcţie de timpul alocat acelui departament. Dacă într-o zi răspunde doar un singur departament, vor fi 25 de întrebări de fond şi 10 întrebări de actualitate (topical orals). 


Succesiunea întrebărilor pentru ziua următoare apare tipăriă
.

După adresarea întrebării, Preşedintele, de obicei, îi solicită deputatului o întrebare suplimentară sau poate solicita celorlalţi deputaţi întrebări suplimentare pe acelaşi subiect, înainte să treacă la următoarea întrebare.


Anumite probleme care fac subiectul unei întrebări la Question Time, pot să fie după aceea subiectul unei dezbateri sau a unei comisii de anchetă.


În fiecare săptămână, miercuri după-amiaza, Prim-ministrul trebuie să vină la Camera Comunelor pentru a răspunde la întrebările orale, timp de o jumătate de oră – Prime Minister’s Question Time.

Acest sistem a fost schimbat de către guvernul Tony Blair, în 1997. Anterior, PMQs avea loc marţea şi joia după-amiaza timp de 15 minute
.


În mod tradiţional, liderul opoziţiei poate solicita până la şase întrebări în timpul sesiunii iar lidelul grupării la putere la două întrebări.


Întrebările adresate Primului-ministru urmează un format diferit de cele adresate miniştrilor, astfel Primul-ministru nu primeşte în mod normal o notificare cu privire la subiectele întrebărilor, aşa cum primesc miniştrii. Acest element surpriză permite în general deputaţilor din opoziţie să surprindă cu întrebări la care Prim-ministrul trebuie să răspundă imediat. Şansa de a solicita Primului-ministru o întrebare este foarte apreciată. Numele deputaţilor ce vor adresa întrebări primului-ministru sunt stabilite săptămânal, aleatoriu, prin intermediul unui calculator
. Liderul grupării principale aflate în opoziţie va fi cel care va gestiona transmiterea întrebărilor grupărilor aflate în opoziţie.


Dacă Primul-ministru nu poate fi prezent, atunci acesta va fi înlocuit de persoana cu funcţia ierarhică următoare, de obicei este vorba de viceprim-ministru. În acestă situaţie, întrebările opoziţiei vor fi gestionate de viceliderul grupării principale din opoziţie.


OLANDA

În Constituţia Olandei
, în articolul 68 se prevede că miniştrii şi secretarii de stat trebuie să ofere, verbal sau în scris, Camerelor, separat, fie în şedinţă comună, orice informaţii solicitate de către unul sau mai mulţi membri, cu condiţia ca furnizarea acestora sa nu intre in conflict cu interesele statului.

În Regulamentul Camerei Reprezentantilor – Tweede Kamer
, în secţiunea 136 se face referire la questions time, precizându-se că alocarea timpului pentru întrebări are loc marţi, la începutul şedinţei. Potrivit Preşedintelui Camerei, miniştrii trebuie să fie disponibili pentru perioada respectivă de timp, dacă nu au alte obligatii care sunt mai importante. 
Un membru al Camerei nu poate prezenta mai mult de un subiect despre care ar dori să pună întrebări în timpul alocat. Membrul în cauză informează în scris Preşedintele, precizând subiectul, până la ora 12 după-amiază, marţi cel târziu. Întrebările nu pot fi invocate mai devreme de marţi, la prânz în săptămâna precedentă, sau, în cazul în care acest lucru este mai târziu, imediat după încheierea ultimei şedinţe din săptămâna precedentă. 
Preşedintele Camerei decide ce întrebări se pot pune în timpul alocat. Preşedintele hotărăşte momentul în care primeşte subiectul întrebărilor. Preşedintele invită miniştrii la dialog şi le prezintă conţinutul întrebărilor. Ulterior, Preşedintele publică întrebările. 
În Secţiunea 138 se face referire la ordinea adresării întrebărilor şi a răspunsurilor, subliniindu-se că Preşedintele stabileşte ordinea subiectelor care sunt discutate în timpul alocat întrebărilor. Emitentului i se va permite să se adreseze la aceste şedinţe intr-un timp maxim de două minute. Ministrului trebuie sa i se permită să se adreseze reuniunii în maxim două minute pentru a răspunde la întrebări. Întreruperile de către emitent, sunt admise după 3 minute. După răspunsul primit, emitentului i se vor acorda două minute timp în care poate pune întrebări suplimentare ministrului în cauză. Ministrului i se acordă  maxim un minut pentru a răspunde la întrebări. Ministrului îi este dat cuvântul pentru a răspunde la întrebări, pentru maxim o jumătate de minut la fiecare întrebare.
Întreruperile nu sunt permise în acest timp. Mai mult decât atât, membrii unui grup parlamentar au voie ca împreună să solicite adresarea a cel mult două întrebări, în conformitate cu subsecţiunea 4 a Regulamentului.

POLONIA

Articolel 191-196 din Regulamentul Sejm-ului
 reglementează dreptul membrilor Sejm-ului de a solicita membrilor Consiliului de Miniştri interpelări, solicitări de informaţii actuale, întrebări legate de chestiuni actuale.

Preşedintele Sejm-ului va include pe ordinea de zi a fiecărei şedinţe a Sejm-ului punctele „informaţii curente” şi „întrebări pe probleme de actualitate”. 
Dreptul de a solicita informaţii curente unui membru al Consiliului de Miniştri se exercită în şedinţa Sejm-ului şi aparţine unui grup parlamentar sau unui grup de cel puţin 15 deputaţi. Solicitarea de informaţii va fi înaintată până la ora 9 p.m. a zilei care precede ziua de şedinţă a Sejm-ului, însoţită de motivaţie, cu specificaţia destinatarului. Prezidiul Sejm-ului, după ce a obţinut avizul Consiliului Seniorilor, va stabili care dintre solicitările de informaţii va fi acceptată şi inclusă pe agenda de şedinţă. La selectarea acestora, Prezidiul va ţine seamă în primul rând de importanţa şi actualitatea acestora. De asemenea, se va ţine cont şi de numărul membrilor din grupul care a făcut solicitarea. În cazul unei neuniformităţi de opinie a Consiliului Seniorilor, decizia privind selecţia solicitării aparţine Sejm-ului, după prezentarea acesteia de către Preşedinte. Prezidiul Sejm-ului va informa deputaţii care dintre solicitările propuse vor fi incluse pe ordinea de zi a unei şedinţe speciale a Sejm-ului.
Prezentarea solicitării de informaţii în cadrul şedinţei Sejm-ului presupune expunerea motivelor de către un deputat desemnat din grupul solicitant, precum şi răspunsul unui reprezentant al Consiliului de Miniştri. Expunerea motivelor nu poate dura mai mult de 5 minute, iar răspunsul cel mult 10 minute. Informaţiile prezentate pot face subiectul unei dezbateri.
Speech-ul unui deputat în cadrul acestor dezbateri nu poate dura mai mult de 2 minute; ordinea luărilor de cuvânt va fi stabilită de Preşedintele Sejm-ului, ţinând cont că discursurile deputaţilor grupurilor parlamentare, ai unui anumit grup sau celor independenţi vor fi prezentate alternativ.
La finalul dezbaterilor, participanţii vor lua cuvântul în următoarea ordine: reprezentantul solicitanţilor, apoi reprezentantul Consilului de Miniştri; discursul reprezentantului solicitanţilor nu poate dura mai mult de 5 minute, iar discursul reprezentantului Consiliului de Miniştri nu poate depăşi 10 minute. Preşedintele Sejm-ului poate aproba o prelungire a timpului acordat reprezentantului Consiliului de Miniştri. Timpul total stabilit pentru „solicitarea de informaţii actuale” nu poate depăşi 90 minute.
Întrebările deputaţilor pot fi adresate în legătură cu probleme specifice din sfera politicii interne şi externe desfăşurate de Consiliul de Miniştri, precum şi în legătură cu atribuţiile publice exercitate de administraţia guvernamentală.
Întrebările pe chestiuni actuale pot fi adresate oral, în timpul oricărei şedinţe a Sejm-ului, iar răspunsurile pot fi date imediat. 

Un deputat poate, până la ora 9 p.m. a zilei precedente şedinţei, să informeze Preşedintele Sejm-ului cu privire la subiectul întrebării şi destinatarul acesteia. Prezidiul Sejm-ului, cu avizul Consiliului Seniorilor va stabili ordinea adresării întrebărilor în cadrul fiecărei şedinţe. Prezidiul Sejm-ului va aduce la cunoştinţa deputaţilor care întrebări au fost incluse pe ordinea de zi a unei şedinţe speciale a Sejm-ului. Întrebările pe chestiuni actuale  vor primi răspunsul de la miniştrii sesizaţi sau, în situaţii excepţionale, de la persoane autorizate de aceştia. Întrebările pe chestiuni actuale incluse pe ordinea de zi pot fi maximum 11.
Procedura presupune prezentarea întrebării şi oferirea răspunsului de persoana căreia i-a fost adresată întrebarea (ori reprezentantul acesteia). Formularea întrebării nu poate dura mai mult de 2 minute, iar răspunsul nu poate depăşi 6 minute. Întrebarea şi răspunsul nu pot deveni subiect de dezbatere. Dreptul de a pune o întrebare suplimentară aparţine exclusiv persoanei care a formulat întrebarea de început. Întrebarea suplimentară nu poate dura mai mult de un minut, iar răspunsul nu poate depăşi 3 minute. Preşedintele Sejm-ului aprobă prelungirea timpului de răspuns pentru întrebarea adiţională.

SLOVACIA



În conformitate cu Regulamentul Consiliului Naţional
, în timpul şedinţelor în plen, pe ordinea de zi trebuie să fie inclusă o oră afectată întrebărilor – Question Time.



În practică, QuestionTime este prevăzut la începutul şedinţei în plen din fiecare joi, la ora 14. Primele 15 minute sunt alocate întrebărilor adresate primului-ministru iar celelalte 45 de minute sunt alocate întrebărilor adresate miniştrilor, Procurorului general şi preşedintelui Oficiului Suprem de Audit.



Fiecare parlamentar are dreptul de a transmite o întrebare. Întrebarea trebuie să fie transmisă în scris către Preşedintele Consiliului Naţional, până la ora 12 din ziua precedentă. Dacă un parlamentar ar dori să adreseze mai mult de o întrebare, fiecare întrebare se va depune separat. Întrebările trebuie să fie scurte şi să permită un răspuns scurt.



Ordinea întrebărilor este stabilită prin tragere la sorţi. Întrebările adresate primului-ministru vor fi într-un lot separat iar ordinea acestora va fi stabilită tot prin tragere la sorţi.



Un parlamentar care a adresat o întrebare în scris are dreptul să adreseze o întrebare în cadrul Question Time. 



Prezentarea unei întrebări orale nu trebuie să depăşească 2 minute. La întrebări se răspunde imediat şi oral pe perioada Question Time. La întrebările la care nu s-a răspuns oral, doar din motive legate de lipsa timpului, se va răspunde în scris, în termen de 30 de zile.


SLOVENIA


Potrivit art.112 din Constituţie
, miniştrii sunt numiţi şi demişi de Adunarea Naţională, la propunerea Preşedintelui Guvernului. Acest articol constituţional este preluat şi detaliat de art.229-334 din Regulamentul Adunării Naţionale

Articolele 235-239 din Regulamentul Adunării Naţionale se referă la participarea guvernului la lucrările Adunării Naţionale.

Membrii Adunării Naţionale pot adresa Guvernului, miniştrilor şi Secretarului general al Guvernului întrebări scrise şi orale (art.240 din Regulamentul Adunării Naţionale).

Întrebările orale (art.242 – 247) se adresează în cadrul sesiunii (timpului) de întrebări parlamentare inclusă pe ordinea de zi a şedinţei plenului, o dată pe lună. Data şedinţei, ora începerii sesiunii de întrebări parlamentare, precum şi durata acesteia se stabilesc de Consiliul Adunării Naţionale. 

În timpul rezervat întrebărilor, orice deputat poate prezenta 2 întrebări, notificate în ziua anterioară Preşedintelui Adunării. Timpul alocat pentru o întrebare este de maximum 3 minute. Întrebarea trebuie să fie scurtă, concisă şi formulată foarte clar. Ordinea de prezentare a întrebărilor se stabileşte de preşedintele de şedinţă astfel încât primele patru întrebări vor fi adresate de către deputaţii aflaţi în opoziţie şi un deputat din coaliţia de guvernare. Dacă un deputat doreşte să adreseze două întrebări, la cea de a doua întrebare i se va răspunde după ce toti deputaţii care au adresat o întrebare vor primi răspunsul.

Dacă primele patru întrebări se referă la implementarea politicilor guvernamentale, răspunsul la întrebări va fi dat de Primul-ministru.

Răspunsurile la întrebările parlamentare, prezentate în cadrul aceleiaşi şedinţe de Prim-ministru/un ministru/Secretarul general al Guvernului nu poate depăşi 5 minute. Dacă răspunsul nu poate fi dat în cadrul aceleiaşi şedinţe, persoana în cauză prezintă un răspuns scris în termen de 30 de zile.

SPANIA



Secţiunea 185 din Regulamentul Congresului Deputaţilor
 stipulează faptul că membrii Congresului pot adresa întrebări Cabinetului şi oricărui ministru al acestuia.



Secţiunile 186 – 192 din Regulament se referă la procedurile parlamentare privind întrebările şi interpelările.


Întrebările pot fi adresate în scris Biroului Congresului. Întrebările care sunt adresate exclusiv în interes personal sau cele care presupun consiliere juridică nu sunt admise. Biroul va examina documentul şi va admite întrebarea dacă aceasta respectă prevederile prezentului capitol.



Dacă nu se prevede altfel, se consideră că persoana care a adresat întrebarea va primi un răspuns în scris, iar dacă este solicitat un răspuns oral şi nu este specificat nimic altceva, se consideră ca acest răspuns va fi primit în cadrul comisiei de resort.


Atunci când se solicită un răspuns oral într-o şedinţă plenară, întrebările care solicită acelaşi lucru pot fi transmise într-o singură întrebare referitoare la un anumit fapt, situaţie sau informaţie, pot viza dacă Guvernul a luat măsuri sau va întreprinde anumite acţiuni în legătură cu o anumită problemă ori dacă Guvernul va transmite orice document la Congres sau Congresul va fi informat punctual. Solicitările care conţin astfel de întrebări sunt prezentate Biroului, într-un termen stabilit de acesta, respectiv cel mult o săptămână şi cel puţin 48 de ore înaintea şedinţei.
Întrebările trebuie să fie incluse pe ordinea de zi, prioritate având întrebările acelor membri care nu au mai adresat întrebări în sesiunea respectivă. Fără a aduce atingere acestui criteriu, Preşedintele, în consultare cu Consiliul purtătorilor de cuvânt, stabileşte numărul de întrebări care urmează să fie introduse pe ordinea de zi a fiecărei şedinţe plenare, precum şi criteriul de distribuire între membrii fiecărui grup parlamentar. 
În cadrul dezbaterilor, după formularea precisă a întrebării de către deputat, Guvernul va da răspunsul corespunzător. Deputatul poate adresa o întrebare suplimentară, iar după răspunsul Guvernului dezbaterea se încheie. Timpii sunt alocaţi de Preşedinte deputaţilor şi nu pot depăşi 5 minute fiecare. Când timpul alocat a expirat, Preşedintele dă cuvântul imediat următoarei persoane care are dreptul la cuvânt sau trece la următoarea întrebare.
Guvernul poate, din motive întemeiate, să solicite în orice moment şi doar o singură dată cu privire la fiecare întrebare, ca o anumită întrebare să fie amânată pentru ordinea de zi a următoarei şedinţe de plen. Sub rezerva acestei excepţii, orice întrebări prezentate şi care nu sunt incluse pe ordinea de zi, precum şi cele incluse dar care nu sunt examinate, trebuie reluate la următoarea şedinţă plenară. La finalul şedinţei, înrebările restante vor fi considerate ca necesitând răspuns scris, la care se va răspunde până la întrunirea următoarei şedinţe.


Răspunsurile scrise la întrebări trebuie să fie formulate în termen de 20 de zile de la solicitarea lor, termen care poate fi prelungit, la solicitarea motivată a Guvernului şi prin rezoluţie a Biroului, cu încă 20 de zile. Dacă Guvernul nu înaintează un răspuns în termenul stabilit, Preşedintele, la cererea autorului întrebării, va introduce întrebarea pe ordinea de zi a următoarei şedinţe în comisia de resort, unde va fi considerată întrebare orală. Decizia va fi comunicată Guvernului.


În săptămânile în care se desfăşoară şedinţe ordinare, minimum 2 ore vor fi alocate, ca regulă generală, pentru întrebări şi interpelări.


Preşedintele poate să grupeze întrebările şi interpelările incluse pe ordinea de zi pentru a fi dezbătute simultan, atunci când acestea se referă la aceeaşi problemă. 


SUEDIA



La întrebările parlamentarilor în plen răspund numai membrii guvernului. Comisiile au posibilitatea de invita alţi oficiali, membri ai guvernului şi pe alţii pentru a adresa întrebări din domeniul de activitate al acestora



Dreptul de a depune interpelări şi întrebări unui membru al guvernului face parte din mecanismul de control parlamentar, fundamentat în Instrumentul Guvernului (legea fundamentală), la cap.3, art.5
.



”Orice membru al Riksdag poate prezenta interpelări sau întrebări unui ministru cu privire la chestiuni legate de realizările şi atribuţiile sale oficiale, în conformitate cu normele mai detaliate prevăzute în Legea cu privire la Riksdag”.



Există două tipuri de întrebări la care membrii guvernului răspund în cadrul plenului: interpelări şi întrebări orale – Question Time. Există, de asemenea, întrebări adresate în scris şi la care se răspunde în scris.



Întrebările orale pot fi adresate membrilor guvernului în zilele de joi, în care se reuneşte parlamentul, în timpul afectat întrebărilor. Întrebarea se referă la un subiect specific. La întrebare se va primi un răspuns imediat din partea unui ministru. Preşedintele este cel care stabileşte ordinea întrebărilor şi poate limita timpul de răspuns la nu mai mult de un minut. În situaţia în care parlamentul nu poate organiza într-o joi Question Time, preşedintele poate stabili o altă zi sau poate anula acest program.



Guvernul va informa parlamentul în timp util cu privire la miniştrii care vor participa la Question Time.



O dată pe lună Primul-ministru răspunde la întrebări. 



UNGARIA


Conform Constituţiei Ungariei, membrii Adunării Naţionale pot adresa interpelări sau întrebări Guvernului sau oricărui membru al Guvernului cu privire la orice nelămurire legată de funcţiile lor.

În Regulamentul Adunării Naţionale
, Secţiunile 120 – 126 sunt prevăzute interpelările şi întrebările ca şi proceduri parlamentare.

Pe durata de timp alocată ordinii de zi a Adunării Naţionale, se acordă cel puţin 90 de minute pentru interpelări şi întrebări, sau doar pentru interpelări/întrebări.
Membrii vor avea la dispoziţie 3 minute pentru a prezenta interpelarea, 4 minute pentru a răspunde, şi 1 minut pentru a preciza dacă răspunsul este acceptat sau nu. Se vor aloca 2 minute atât pentru a se adresa întrebarea cât şi pentru a răspunde.
În intervalul de timp specificat pe ordinea de zi a şedinţei Adunării Naţionale, cel puţin 60 de minute se alocă pentru discutarea întrebărilor prompte denumite "Ora pentru întrebări prompte". 2 minute vor fi alocate atât pentru a pune întrebarea cât şi pentru a da răspunsul. 


Prevederile Secţiunii 121 şi 122 precum şi ale Secţiunii 123 (1)-(4) vor fi aplicate în cazul depunerii întrebărilor şi formulării răspunsurilor cu următoarele derogări: a) vor fi luate în discuţie numai întrebările ale căror subiecte se referă la ordinea de zi şi care vor fi înaintate până în ora 12 a unei zile lucrătoare anterioară şedinţei de plen; 


Ora de adresare a întrebărilor rapide



Secţiunea 125(1). La momentul indicat pe ordinea de zi a şedinţei de plen vor fi alocate cel puţin şaizeci de minute discutării întrebărilor rapide. Întrebările rapide adresate în cadrul şedinţei de plen constituie un singur punct pe ordinea de zi. 



(2) Liderul de grup parlamentar poate solicita, nu mai târziu cu o oră înaintea începerii şedinţei de plen, membrilor grupului său parlamentar să adreseze întrebări în cadrul Orei întrebărilor rapide, în ordinea stabilită de către el. 



(3) Titlul întrebării rapide va indica subiectul acesteia. 



(4) Preşedintele plenului poate respinge întrebarea rapidă din oficiu sau la cererea adresantului dacă depunerea întrebării rapide nu a respectat prevederile paragrafelor (2) -(3). În acest caz, Preşedintele va înştiinţa Liderul grupului parlamentar şi pe membrii Parlamentului fără întârziere.  

Secţiunea 126 (1). Urmare a anunţului liderului de grup stipulat în cadrul Secţiunii 125(2), prima rundă a întrebărilor rapide va fi adresată de către membrii grupurilor parlamentare aflaţi în opoziţie în ordine descrescătoare a numărului lor, în timp ce în rundele următoare întrebările rapide vor fi formulate de către membrii tuturor grupurilor parlamentare în aceeaşi ordine. Prevederile specificate în cadrul paragrafului (3) se vor aplica tuturor întrebărilor, a căror adresare a fost începută în intervalul de timp indicat în cadrul ordinii de zi pentru întrebările rapide. 

(2) În cazul în care parlamentarul care urmează să adreseze întrebarea conform ordinii stabilite de către liderul de grup nu este prezent în plen sau a renunţat sau în cazul în care întrebarea rapidă indicată în avans nu este adresată datorită faptului că membrul care a formulat-o doreşte un răspuns în persoană şi nu printr-un reprezentant, Preşedintele şedinţei de plen va da cuvântul următorului membru al aceluiaşi grup parlamentar. 

(3) Vor fi alocate câte două minute pentru prezentarea şi formularea răspunsului la fiecare întrebare. Membrul care a formulat întrebarea şi adresantul vor beneficia de câte un minut. Fiecare poate formula un nou răspuns de câte un minut. Adresantul va lua ultimul cuvânt. 

(4) Dacă procedura de adresare a întrebării rapide nu respectă prevederile Secţiunii 43(3) a Legii Parlamentului datorită faptului că membrul care a formulat întrebarea solicită un răspuns în persoană, iar persoana în cauză nu este prezentă, procedura adresării întrebării rapide şi prezentării unui răspuns trebuie reluată. 
(5) Poate fi înaintată o propunere procedurală sau în cazul în care Preşedintele plenului consideră justificat poate fi formulată o reacţie în urma prezentării întrebării rapide de către membrii care se consideră afectaţi personal de conţinutul acesteia.
CONCLUZII
Practica şi reglementarea parlamentară a şedinţelor destinate întrebărilor orale pe care membrii Parlamentului le pot pune guvernanţilor, numite generic Questions Time QT au deja o istorie semnificativă. Iniţial fiind o practică specifică Marii Britanii, după cel de-al Doilea Război Mondial, ele au fost implementate şi extinse în statele care sunt democraţii constituite pe model britanic (Irlanda, Australia, Noua Zeelanda, Canada). În Europa,  şedinţele destinate întrebărilor orale pe care membrii Parlamentului le-au adresat miniştrilor şi Primului-ministru s-a extins mai târziu (în Franţa, odată cu a V a Republică din 1958, în Olanda din anul 1906, în Suedia în 1938, în celallte state nordice în perioada 1947-1966, în Italia în 1986, în Islanda în 1991), statele democratice adoptându-le ca o modalitate de control a guvernului
. 

În acest context au apărut institute de cercetare pentru măsurarea şi evaluarea acestei activităţi parlamentare, cum este de exemplu, institutul britanic Hansard. Ele au cercetat datele statistice, au evaluat anual efectele asupra vieţii parlamentare şi politice, în general, efectele asupra opiniei publice şi electoratului. Statisticile au pus în evidenţă, în general, creşterea numărului întrebărilor puse de parlamentari guvernului, creşterea efectului lor asupra publicului, prin măsurarea audienţei programelor TV şi radio care le transmit. 

Evaluările au relevat efectele pozitive ale aceste activităţi parlamentare, dar şi evoluţia ei uneori contradictorie. În timp, s-a extins cercetarea asupra acestei formule de dinamizare si control a vietii parlamentare, unii considerînd-o ca o modalitate  de activare a vieţii politice, alţii însă un mijloc formal, adesea ineficient, de control parlamentar. Unele state au avut experienţa iniţială a ineficienţei acestor forme de control parlamentar, revenind ulterior cu modalităţi noi de aplicare. Neparticiparea directă a miniştrilor la aceste şedinţe de întrebări, caracterul anost şi formal al întrebărilor şi răspunsurilor au avut, ]n unele cazuri, efecte negative. În aceste situaţii, s-a manifestat rolul deosebit al unor conducători ai instituţiilor parlamentare care au dorit activarea acestui mecanism parlamentar (exemplu, în Franţa, în anul 1989 s-a introdus TV în cadrul Parlamentului şi aceste şedinţe de întrebări orale au fost transmise publicului larg, crescând astfel calitatea, diversificarea şi impactul acestora).  În timp s-au lansat forme noi de aplicare, precum Questions Hours, Questions to a Minister, Oral Questions without Debate etc, folosindu-se tot mai mult noile tehnici de comunicare.


Una din preocupările centrale ale parlamentelor a fost cercetarea eficienţei şedinţelor de întrebări orale adresate guvernului asupra controlului parlamentar. Experienţa a arătat că exercitarea controlului parlamentar se confruntă adesea cu obstacole politice şi structurale, implicând angajarea conducerilor parlamentelor naţionale în elaborarea unor strategii În acest domeniu. La nivel instituţional, întrebările oferă o sursă importantă de informaţii pentru parlamentari şi s-a confirmat că sunt un instrument critic de supraveghere a guvernului.
 Eficienţa este determinată în principal de nivelul de implicare al parlamentarilor, de calitatea întrebărilor, dar şi de modul în care guvernele abordează aceste întâlniri. Din această perspectivă practica a arătat că trebuie introduse în proceduri modalităţi de evaluare a acestor răspunsuri date de miniştrii sau de premieri în faţa Parlamentului, că ele trebuie corelate cu celelalte forme de exercitare a controlului parlamentar (prezentarea unor rapoarte anuale în faţa Parlamentului, activitatea din comisiile permanente şi de anchetă etc) şi că trebuie înfiinţate centre de evaluare anuală a controlului parlamentar.


Cercetările au subliniat efectele activităţii de întrebări şi răspunsuri asupra vieţii politice şi asupra publicului larg. Şedinţele de întrebări ale parlamentarilor au reprezentat un mod de a cunoaşte specificul şi rolul activităţii parlamentare, în general, activitatea individuală a parlamentarilor şi evaluarea acesteia de către partide şi de către electorat. Ea a permis identificarea unor elemente semnificative ale calităţilor politice şi de comunicare, ale imaginii politice a liderilor, conducătorilor parlamentelor naţionale, ale premierului. Transmiterea prin TV şi radio a acestor activităţi au fost mijloace de afirmare politică a acestora. Pentru oamenii politici a fost o şcoală politică de formare, informare şi afirmare. Cercetările arată că s-au produs efecte şi asupra celor aflati la guvernare, asupra activităţii partidelor de opozitie, precum si asupra opiniei publice. A crescut gradul de implicare a media şi, astfel,  nivelul de informare, activare şi implicare a societăţii civile în legătură cu activitatea parlamentară.


Concluzia instituţiilor parlamentare internaţionale
 este că democraţia a progresat prin introducerea şedinţelor de întrebări adresate de către parlamentari guvernanţilor. Ele s-au extins, au luat forme variate, au dus la adoptarea unor reforme ale vietii parlamentare care au drept scop modernizarea parlamentelor
. Rolul de control al executivului a devenit una din cele mai importante funcţii ale adunărilor legislative, mai ales din perspectiva verificării aplicării legilor adoptate. Se consideră că o guvernare democratică implică existenţa unei puteri legislative responsabile, dinamice. Dezvoltarea instiuţională a legislaturilor încurajează participarea publicului la procesul legislativ şi promovează principiile transparenţei şi responsabilităţii în elaborarea politicilor naţionale.
 


Raportul parlamentar mondial 2012
 sublinia că parlamentele sunt instituţiile centrale ale democraţiei. Ele sunt instituţii ale dezbaterii politice, dar şi un spatiu de realizare a dialogului şi compromisului politic. Din această perspectivă, dialogul între parlamentari şi membrii guvernului în cadrul şedinţelor organizate cu acest scop au un rol deosebit. În cadrul lor, prin întrebările puse în anumite probleme legate de viaţa economico-socială, parlamentarii pot face auzită vocea celor pe care îi reprezintă. În acest mod se poate consolida ideea că parlamentele sunt un liant între preocupările populaţiei şi guvernanţi. Acest dialog dintre parlamentari şi reprezentanţii guvernelor poate contribui la consolidarea legitimităţii ambelor puteri instituţionale. Parlamentele constituie o legatură vitală între cetăţeni şi guvern, un loc de exprimare a interesului public, exercitând astfel funcţii pe care nu le pot îndeplini alte instituţii. Legitimitatea parlamentelor derivă din faptul că membrii săi sunt aleşi şi reprezintă interesele naţiunii, în ansamblul lor. Din acest motiv, parlamentele trebuie să realizeze reforme importante pentru a răspunde exigenţelor cetăţenilor pe care îi reprezintă, reprezentarea devenind un principiu esenţial al guvernării. 

